[pic] | KUMMISSJONI EWROPEA | Brussel 21.4.2010 KUMM(2010)168 finali 2010/0092 (NLE) Proposta għal DEĊIŻJONI TAL-KUNSILL dwar l-iffirmar tal-Konvenzjoni reġjonali dwar ir-regoli preferenzjali tal-oriġini pan-Ewro-Mediterranji EN MEMORANDUM TA’ SPJEGAZZJONI KUNTEST TAL-PROPOSTA Ir-raġunijiet u l-objettivi tal-proposta Fil-preżent iż-żona ta' akkumulazzjoni pan-Ewro-Mediterranja tinkludi l-Komunità Ewropea, l-Istati tal-EFTA (l-Islanda, in-Norveġja, l-Isvizzera, il-Liechtenstein), il-parteċipanti fil-Proċess ta' Barċellona (l-Alġerija, l-Eġittu, l-Iżrael, il-Ġordan, il-Libanu, il-Marokk, is-Sirja, it-Tuneżija, it-Turkija, il-Palestina) u l-Gżejjer Faroe. Is-sistema ta' akkumulazzjoni tal-oriġini pan-Ewro-Mediterranja hija magħmula minn numru ta' ftehimiet li jiffissaw, fost affarijiet oħrajn, dispożizzjonijiet dwar il-kummerċ ħieles imsejsin fuq netwerk ta' regoli tal-oriġini identiċi li permezz tagħhom jista' jkun hemm akkumulazzjoni dijagonali, fost il-pajjiżi taż-żona. Mhemmx dubju li din iż-żona ta' akkumulazzjoni se tkompli tikber biż-żmien. Minn mindu ġiet implimentata s-sistema ta' akkumulazzjoni pan-Ewro-Mediterranja, id-diffikultajiet marbutin mal-amministrazzjoni tas-sistema attwali tal-protokolli individwali żdiedu. Kwalunkwe emenda li ssir fi protokoll li japplika bejn żewġ pajjiżi mseħbin fiż-żona pan-Ewro-Mediterranja timplika emendi identiċi għal kull protokoll li japplika fiż-żona. Għalhekk, il-Kummissjoni Ewropea nediet l-idea li tibbaża l-akkumulazzjoni dijagonali tal-oriġini fuq strument legali uniku fil-forma ta' konvenzjoni reġjonali dwar regoli tal-oriġini preferenzjali, minn hawn 'il quddiem imsejħa "il-Konvenzjoni", li l-ftehimiet individwali dwar il-kummerċ ħieles li japplikaw bejn il-pajjiżi taż-żona jagħmlu referenza għaliha. L-idea ta' konvenzjoni bħal din kienet diġà ġiet analizzata fl-2003 iżda qatt ma ttieħdu passi biex issir xi ħaġa dwarha. Fil-Konferenza Ministerjali Ewro-Mediterranja dwar il-Kummerċ li saret f'Lisbona f'Ottubru tal-2007, l-idea ta' konvenzjoni tqajmet mill-ġdid u l-Ministri qablu bejniethom li kellu jinbeda l-abbozzar ta' konvenzjoni unika dwar ir-regoli preferenzjali tal-oriġini għaż-żona pan-Ewro-Mediterranja sabiex tissostitwixxi n-netwerk attwali ta' protokolli dwar ir-regoli tal-oriġini. Għal dan il-fini, il-Ministri fdaw ix-xogħol tekniku li għandu jsir f'idejn il-Grupp ta' Ħidma Pan-Ewro-Mediterranju. Fl-istess okkażjoni, il-Ministri Ewro-Mediterranji tal-Kummerċ iddeċidew li jinkludu lill-parteċipanti fil-Proċess ta' Stabbilizzazzjoni u Assoċjazzjoni (l-Albanija, il-Bosnja-Ħerzegovina, il-Kroazja, dik li kienet ir-Repubblika Jugoslava tal-Maċedonja, il-Montenegro u s-Serbja, kif ukoll il-Kosovo skont ir-Riżoluzzjoni 1244/99 tal-KSNU) f'din iż-żona ta' akkumulazzjoni u fdaw lill-Grupp ta' Ħidma Pan-Ewro-Mediterranju biex jipprepara l-emendi tekniċi meħtiġin għal dan il-għan. L-inklużjoni ta' dawn il-pajjiżi fis-sistema ta' akkumulazzjoni pan-Ewro-Mediterranja se ssir permezz ta' din il-Konvenzjoni. Fis-26 ta' Novembru 2009 l-Kunsill awtorizza lill-Kummissjoni biex tiftaħ negozjati mal-Istati tal-EFTA, mal-parteċipanti fil-Proċess ta' Barċellona, mal-parteċipanti fil-Proċess ta' Stabbilizzazzjoni u Assoċjazzjoni u mal-Gżejjer Faroe dwar il-Konvenzjoni. Il-Kummissjoni ssodisfat id-direttivi kollha tan-negozjar: - il-Konvenzjoni tippermetti ġestjoni aktar effettiva tas-sistema ta' akkumuluzzjoni Pan-Ewro-Mediterranja, u b'hekk tiffaċilita l-proċedura li biha jsiru emendi fir-regoli tal-oriġini. - se jiġi stabbilit Kumitat Konġunt mill-Konvenzjoni u dan se jkollu s-setgħa li jemenda d-dispożizzjonijiet tagħha u jiddeċiedi dwar kwalunkwe adeżjoni fil-futur. - il-Konvenzjoni tippermetti li d-dispożizzjonijiet eżistenti, li mhumiex komuni għall-partijiet kontraenti kollha tal-futur, jiġu indirizzati. - il-Konvenzjoni hi miftuħa għall-possibbiltà ta' estensjoni fil-futur tal-ambitu ġeografiku tal-akkumulazzjoni għall-pajjiżi u t-territorji ġirien. - id-dispożizzjonijiet tal-Konvenzjoni jistgħu jiġu emendati b'mod unanimu fil-Kumitat Konġunt sabiex ikun hemm rispons aħjar għar-realtajiet ekonomiċi. B'konformità mal-Artikolu 17(1) tat-Trattat dwar l-Unjoni Ewropea, il-Kummissjoni se tirrappreżenta lill-Unjoni fil-Kumitat Konġunt stabbilit permezz tal-Artikolu 3 tal-Konvenzjoni. Meta l-Kumitat Konġunt jintalab jadotta atti li jkollhom effetti legali, partikolarment skont l-Artikolu 4 tal-Konvenzjoni, il-pożizzjonijiet li jiġu adottati f'isem l-Unjoni se jiġu stabbiliti b'konformità mal-Artikolu 218(9) tat-Trattat dwar il-Funzjonament tal-Unjoni Ewropea. Kuntest ġenerali Il-Kummissjoni ħadet sehem attiv fil-proċess, mibdi fl-2007, bil-ħsieb li jitfassal l-abbozz tat-test tal-Konvenzjoni fil-qafas tal-Grupp ta' Ħidma Pan-Ewro-Mediterranju. L-abbozz aħħari ġie diskuss u ntlaħaq qbil dwaru minn dan il-Grupp fid-29 ta' Ottubru 2009. It-test tal-Konvenzjoni ġie approvat mill-Ministri Ewro-Mediterranji tal-Kummerċ waqt il-Konferenza tagħhom li saret fid-9 ta' Diċembru 2009 fi Brussell. Dispożizzjonijiet eżistenti fil-qasam tal-proposta Il-Konvenzjoni tikkonsolida l-protokolli kollha dwar ir-regoli tal-oriġini li jinsabu fis-seħħ bejn membri tas-sistema Pan-Ewro-Mediterranja tal-akkumulazzjoni tal-oriġini. Il-Konvenzjoni tintegra l-protokolli kollha dwar ir-regoli tal-oriġini li jinsabu fis-seħħ bejn is-sħab li qed jipparteċipaw fil-Proċess ta' Stabbilizzazzjoni u Assoċjazzjoni u l-pajjiżi u t-territorji taż-żona Pan-Ewro-Mediterranja. Konsistenza mal-politiki u l-objettivi l-oħrajn tal-Unjoni Id-deċiżjoni proposta hija konsistenti mal-politika tal-Unjoni dwar il-kummerċ. KONSULTAZZJONI MAL-PARTIJIET INTERESSATI U VALUTAZZJONI TAL-IMPATT Konsultazzjoni mal-partijiet interessati L-Istati Membri ġew ikkonsultati b'mod regolari dwar l-abbozz tal-Konvenzjoni fil-qafas tat-Taqsima tal-Oriġini tal-Kumitat tal-Kodiċi tad-Dwana. Is-sħab Pan-Ewro-Mediterranji ġew ikkonsultati fil-qafas tal-Grupp ta’ Ħidma Pan-Ewro-Mediterranju u t-test finali anness ma' din il-proposta huwa r-riżultat tad-diskussjonijiet fi ħdan dan il-Grupp. It-test tal-Konvenzjoni ġie approvat mill-Ministri Ewro-Mediterranji tal-Kummerċ waqt il-Konferenza tagħhom li saret fid-9 ta' Diċembru 2009 fi Brussell. Ġbir u użu tal-kompetenza Ma kienx hemm bżonn ta’ kompetenza esterna. Stima tal-impatt M'hemmx bżonn ta' valutazzjoni tal-impatt. ELEMENTI ġURIDIċI TAL-PROPOSTA Sommarju tal-azzjoni proposta L-iffirmar tal-Konvenzjoni. Bażi legali L-Artikolu 207(4), l-ewwel subparagrafu, flimkien mal-Artikolu 218(5) tat-Trattat dwar il-Funzjonament tal-Unjoni Ewropea. Il-prinċipju tas-sussidjarjetà Il-proposta taqa' fil-kompetenza esklussiva tal-Unjoni. Il-prinċipju tas-sussidjarjetà għaldaqstant ma japplikax. Il-prinċipju ta’ proporzjonalità Il-proposta hija konformi mal-prinċipju tal-proporzjonalità. Ma hemm l-ebda piż finanzjarju jew amministrattiv ieħor. Għażla tal-istrumenti Strument propost: Deċiżjoni tal-Kunsill Mezzi oħrajn ma jkunux adegwati għar-raġuni li ġejja: Il-Konvenzjoni trid tiġi ffirmata f'isem l-Unjoni Ewropea. IMPLIKAZZJONI GħALL-BAġIT Il-proposta ma għandha l-ebda implikazzjoni għall-baġit tal-Unjoni. TAGħRIF ADDIZZJONALI Klawżola ta’ analiżi/reviżjoni/terminazzjoni awtomatika Mhux applikabbli. 2010/0092 (NLE) Proposta għal DEĊIŻJONI TAL-KUNSILL dwar l-iffirmar tal-Konvenzjoni reġjonali dwar ir-regoli preferenzjali tal-oriġini Pan-Ewro-Mediterranji IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u partikolarment l-ewwel sottoparagrafu tal-Artikolu 207(4), flimkien mal-Artikolu 218(5) tiegħu, Wara li kkunsidra l-proposta mill-Kummissjoni, Billi: 1. Il-Konvenzjoni reġjonali dwar ir-regoli preferenzjali tal-oriġini Pan-Ewro-Mediterranji, minn hawn 'il quddiem imsejħa "il-Konvenzjoni", għandha l-għan li tieħu post il-protokolli dwar ir-regoli tal-oriġini li jinsabu fis-seħħ bħalissa fost il-pajjiżi taż-żona Pan-Ewro-Mediterranja. 2. Il-parteċipanti fil-Proċess ta' Stabbilizzazzjoni u Assoċjazzjoni ddaħħlu fis-sistema tal-akkumulazzjoni tal-oriġini Pan-Ewro-Mediterranja permezz tal-Konvenzjoni. 3. Fis-26 ta' Novembru 2009 l-Kunsill awtorizza lill-Kummissjoni biex tiftaħ negozjati mal-Istati tal-EFTA, mal-parteċipanti fil-Proċess ta' Barċellona, mal-parteċipanti fil-Proċess ta' Stabbilizzazzjoni u Assoċjazzjoni u mal-Gżejjer Faroe dwar il-Konvenzjoni. 4. Fid-9 ta' Diċembru 2009 t-test tal-Konvenzjoni ġie approvat mill-Ministri Ewro-Mediterranji tal-Kummerċ waqt il-Konferenza tagħhom li saret fi Brussell. 5. Il-Konvenzjoni għandha tiġi ffirmata min-negozjatur f’isem l-Unjoni Ewropea, soġġett għall-konklużjoni tagħha f'data aktar tard. ADOTTA DIN ID-DEĊIŻJONI: Artikolu 1 Il-President tal-Kunsill huwa b'dan awtorizzat jinnomina lill-persuna/i li jkollhom is-setgħa li jiffirmaw il-Konvenzjoni reġjonali dwar ir-regoli preferenzjali tal-oriġini Pan-Ewro-Mediterranji, f'isem l-Unjoni Ewropea, soġġett għall-konklużjonijiet tagħha. It-test tal-Konvenzjoni huwa mehmuż ma' din id-Deċiżjoni. Artikolu 2 Din id-Deċiżjoni għandha tidħol fis-seħħ fil-jum tal-adozzjoni tagħha. Għandha tiġi ppubblikata f'Il-Ġurnal Uffiċjali tal-Unjoni Ewropea . Magħmula fi Brussell, Għall-Kunsill Il-President ANNESS KONVENZJONI REĠJONALI DWAR IR-REGOLI PREFERENZJALI TAL-ORIĠINI PAN-EWRO-MEDITERRANJI L-Unjoni Ewropea, Ir-Repubblika tal-Islanda, ir-Renju tan-Norveġja, il-Konfederazzjoni Svizzera, il-Prinċipat tal-Liechtenstein, Minn hawn ’il quddiem imsejħin “l-Istati tal-EFTA”, Ir-Repubblika Demokratika Popolari tal-Alġerija, ir-Repubblika Għarbija tal-Eġittu, l-Istat tal-Iżrael, ir-Renju Ħaxemita tal-Ġordan, ir-Repubblika Libaniża, ir-Renju tal-Marokk, ir-Repubblika Għarbija Sirjana, ir-Repubblika tat-Tuneżija, l-OLP f'isem l-Awtorità Palestinjana tax-Xatt tal-Punent u tal-Istrixxa ta' Gaża, ir-Repubblika tat-Turkija, Minn hawn 'il quddiem imsejħin "il-parteċipanti fil-Proċess ta' Barċellona", Ir-Repubblika tal-Albanija, il-Bosnja-Ħerzegovina, ir-Repubblika tal-Kroazja, dik li kienet ir-Repubblika Jugoslava tal-Maċedonja, il-Montenegro, ir-Repubblika tas-Serbja, kif ukoll il-Kosovo skont ir-Riżoluzzjoni 1244/99 tal-KSNU, Minn hawn 'il quddiem imsejħin "il-parteċipanti fil-Proċess ta' Stabbilizzazzjoni u Assoċjazzjoni", Ir-Renju tad-Danimarka f'isem il-Gżejjer Faroe, Minn hawn 'il quddiem imsejħin "il-Gżejjer Faroe", WARA LI KKUNSIDRAW is-sistema tal-akkumuluzzjoni tal-oriġini Pan-Ewro-Mediterranja magħmula minn netwerk ta' Ftehimiet dwar il-Kummerċ Ħieles, li tipprovdi għal netwerk ta' regoli tal-oriġini identiċi li permezz tagħhom jista' jkun hemm akkumulazzjoni dijagonali, WARA LI KKUNSIDRAW il-possibbiltà ta' estensjoni fil-ġejjieni tal-ambitu ġeografiku tal-akkumulazzjoni dijagonali għal pajjiżi u territorji ġirien, WARA LI KKUNSIDRAW id-diffikultajiet fil-ġestjoni tan-netwerk attwali ta' protokolli bilaterali dwar ir-regoli tal-oriġini fost il-pajjiżi jew territorji taż-żona Pan-Ewro-Mediterranja, ikun xieraq li s-sistemi bilaterali eżistenti dwar ir-regoli tal-oriġini jiġi trasposti f'qafas multilaterali, bla ħsara għall-prinċipji preskritti fil-ftehimiet rilevanti jew fi kwalunkwe ftehimiet bilaterali relatati oħrajn, WARA LI KKUNSIDRAW li kwalunkwe emenda li ssir għal protokoll dwar ir-regoli tal-oriġini li japplika bejn żewġ pajjiżi mseħbin fiż-żona Pan-Ewro-Mediterranja timplika emendi identiċi għal kull protokoll li japplika fiż-żona, WARA LI KKUNSIDRAW li r-regoli tal-oriġini se jkollhom jiġu emendati sabiex ikun hemm rispons aħjar għar-realtà ekonomika, WARA LI KKUNSIDRAW l-idea li l-akkumulazzjoni tal-oriġini tkun ibbażata fuq strument legali uniku fil-forma ta' konvenzjoni reġjonali dwar regoli preferenzjali tal-oriġini, li l-ftehimiet individwali dwar il-kummerċ ħieles li japplikaw bejn il-pajjiżi taż-żona jkunu jagħmlu referenza għalih, WARA LI KKUNSIDRAW li, kollox ma' kollox, il-konvenzjoni reġjonali li ġejja ma twassalx għal sitwazzjoni inqas favorevoli milli kien hemm fir-relazzjoni ta' qabel bejn is-sħab fil-kummerċ ħieles li japplikaw l-akkumulazzjoni Pan-Ewropea jew Pan-Ewro-Mediterranja, WARA LI KKUNSIDRAW li l-idea ta' konvenzjoni reġjonali dwar regoli preferenzjali tal-oriġini għaż-żona Pan-Ewro-Mediterranja kisbet l-appoġġ tal-Ministri Ewro-Mediterranji matul il-laqgħa tagħhom f'Lisbona fil-21 ta' Ottubru 2007, WARA LI KKUNSIDRAW li objettiv ewlieni ta' konvenzjoni reġjonali unika hu li wieħed jersaq lejn l-applikazzjoni ta' regoli identiċi tal-oriġini għall-fini tal-akkumulazzjoni tal-oriġini għall-prodotti kkummerċjati bejn il-Partijiet Kontraenti kollha, IDDEĊIDEW li jikkonkludu l-Konvenzjoni segwenti: DISPOŻIZZJONIJIET ĠENERALI Artikolu 1 1. Din il-Konvenzjoni tippreskrivi dispożizzjonijiet dwar l-oriġini ta' prodotti kkummerċjati skont il-ftehimiet rilevanti konklużi bejn il-Partijiet Kontraenti. 2. Il-kunċett ta' 'prodotti oriġinarji' u l-metodi ta' koperazzjoni amministrattiva marbutin miegħu huma preskritti fl-Appendiċi ta' ma' din il-Konvenzjoni. L-Appendiċi I jippreskrivi regoli ġenerali għall-kunċett ta' prodotti oriġinarji u l-metodi ta' koperazzjoni amministrattiva. L-Appendiċi II jippreskrivi dispożizzjonijiet speċifiċi li huma applikabbli bejn ċerti Partijiet Kontraenti. 3. Dawn li ġejjin huma Partijiet Kontraenti għal din il-Konvenzjoni: - l-Unjoni Ewropea, - l-Istati tal-EFTA kif elenkati fil-Preambolu, - il-Gżejjer Faroe, - il-parteċipanti fil-Proċess ta' Barċellona kif elenkati fil-Preambolu, - il-parteċipanti fil-Proċess ta' Stabbilizzazzjoni u Assoċjazzjoni kif elenkati fil-Preambolu. Artikolu 2 Għall-finijiet ta' din il-Konvenzjoni, it-terminu: (a) "Parti Kontraenti" jfisser dawk elenkati fl-Artikolu 1 (3); (b) "parti terza" jfisser kwalunkwe pajjiż jew territorju ġar li mhux Parti Kontraenti għal din il-Konvenzjoni u li mhux elenkat fl-Artikolu 1 (3); (c) "ftehim rilevanti" jfisser ftehim li jeżisti bejn żewġ Partijiet Kontraenti jew aktar, li jagħmel referenza għal din il-Konvenzjoni. IL-KUMITAT KONĠUNT Artikolu 3 1. Qed jiġi b'dan stabbilit Kumitat Konġunt li fih għandha tkun irrappreżentata kull Parti Kontraenti għal din il-Konvenzjoni. 2. Il-Kumitat Konġunt għandu jaġixxi b'unanimità, bla ħsara għall-Artikolu 5 (4). 3. Il-Kumitat Konġunt għandu jiltaqa' kulmeta jkun neċessarju, imma mill-inqas darba f'sena. Kwalunkwe Parti Kontraenti tista' titlob biex issir laqgħa. 4. Il-Kumitat Konġunt għandu jadotta r-regoli ta' proċedura tiegħu nnifsu, li għandu, inter alia , ikun fihom dispożizzjonijiet dwar is-sejħa tal-laqgħat u dwar in-nomina tal-president u l-mandat tiegħu. 5. Il-Kumitat Konġunt jista' jiddeċiedi li joħloq kwalunkwe sottokomitat jew grupp ta' ħidma li jkun jista' jassistih fil-qadi ta' dmirijietu. Artikolu 4 1. Għandha tkun ir-responsabbiltà tal-Kumitat Konġunt li jamministra din il-Konvenzjoni u li jiżgura l-implementazzjoni korretta tagħha. Għal dan il-fini, għandu jkun infurmat b'mod regolari mill-Partijiet Kontraenti dwar l-esperjenzi li jkollhom fl-applikazzjoni ta' din il-Konvenzjoni. Il-Kumitat Konġunt għandu jagħmel rakkomandazzjonijiet, u fil-każijiet li jipprovdi għalihom il-paragrafu 3, għandu jieħu deċiżjonijiet. 2. Partikolarment, għandu jirrakkomanda lill-Partijiet Kontraenti: (a) noti spjegattivi u linji gwida għall-applikazzjoni unformi ta' din il-Konvenzjoni; (b) kwalunkwe miżuri oħrajn li jkunu bżonnjużi għall-applikazzjoni tagħha. 3. Il-Kumitat Konġunt għandu jadotta permezz ta' deċiżjoni: (a) emendi għal din il-Konvenzjoni, inkludi emendi għall-Appendiċi; (b) stediniet lil partijiet terzi biex jidħlu f'din il-Konvenzjoni skont l-Artikolu 5; (c) miżuri tranżitorji meħtiġin fil-każ tal-adeżjoni ta' Partijiet Kontraenti ġodda. Deċiżjonijiet li ssir referenza għalihom f'dan il-paragrafu għandhom jiddaħħlu fis-seħħ mill-Partijiet Kontraenti skont il-leġiżlazzjoni tagħhom stess. 4. Jekk rappreżentant ta' Parti Kontraenti fil-Kumitat Konġunt ikun aċċetta deċiżjoni dment li tkun tissodisfa r-rekwiżiti legali fundamentali, id-deċiżjoni għandha tidħol fis-seħħ, jekk ma tkun imniżżla l-ebda data fiha, fl-ewwel ġurnata tat-tieni xahar wara li t-tneħħija tar-riżerva tkun innotifikata. 5. Id-deċiżjonijiet tal-Kumitat Konġunt imsemmijin fil-paragrafu 3(b), li jistiednu lil parti terza biex tingħaqad ma' din il-Konvenzjoni, għandhom jintbagħtu lid-depożitarju, li għandu jikkomunikahom lill-parti terza kkonċernata, flimkien ma' test tal-Konvenzjoni li tkun fis-seħħ f'dik id-data. 6. Mid-data msemmija fil-paragrafu 5, il-parti terza kkonċernata tista' tkun irrappreżentata fil-Kumitat Konġunt, fis-Sottokumitat u fil-gruppi ta' ħidma bħala osservatur. L-ADEŻJONI TA' PARTIJIET TERZI Artikolu 5 1. Pajjiżi u territorji tar-reġjun minbarra dawk imsemmijin fl-Artikolu 1 paragrafu 3 jistgħu jsiru Parti Kontraenti għal din il-Konvenzjoni, dment li dak il-pajjiż jew territorju kandidat ikollu fis-seħħ ftehim dwar il-kummerċ ħieles, li jkun jipprovdi għal regoli preferenzjali tal-oriġini, ma' mill-inqas waħda mill-Partijiet Kontraenti. 2. Parti terza għandha tressaq talba bil-miktub għall-adeżjoni lid-depożitarju. 3. Id-depożitarju għandu jressaq it-talba lill-Kumitat Konġunt biex jikkunsidraha. 4. Id-depożitarju għandu fi żmien xahrejn jgħaddi lill-parti li tkun qed tressaq it-talba d-deċiżjoni tal-Kumitat Konġunt sabiex tiġi mistiedna ssir Parti Kontraenti. Parti Kontraenti waħda ma tistax topponi waħedha dik id-deċiżjoni. 5. Parti terza li tkun mistiedna ssir Parti Kontraenti għal din il-Konvenzjoni għandha tagħmel dan billi tiddepożita strument ta' adeżjoni mad-depożitarju. L-imsemmijin strumenti għandu jkollhom magħhom traduzzjoni tal-Konvenzjoni fl-ilsien/ilsna tal-pajjiż jew territorju li jkun qed jingħaqad magħha. 6. L-adeżjoni għandha ssir effettiva fl-ewwel jum tat-tieni xahar wara d-depożitar tal-istrument tal-adeżjoni. 7. Id-depożitarju għandu jinnotifika lill-Partijiet Kontraenti kollha bid-data li fiha l-istrument tal-adeżjoni jkun ġie ddepożitat u d-data li fiha l-adeżjoni tkun se ssir effettiva. 8. Anki r-rakkomandazzjonijiet u d-deċiżjonijiet tal-Kumitat Konġunt imsemmijin fl-Artikolu 4(2) u (3) li jiġu adottati bejn id-datat tat-tressiq tat-talba msemmija fil-paragrafu 2 u d-data li fiha l-adeżjoni ssir effettiva għandhom jiġu kkomunikati lill-parti terza li tkun qed tingħaqad mal-Konvenzjoni, permezz tad-depożitarju. Dikjarazzjoni li taċċetta tali atti għandha tiddaħħal fl-istrument tal-adeżjoni jew fi strument għalih li jiġi ddepożitat għand id-depożitarju fi żmien sitt xhur mill-komunikazzjoni. Jekk id-dikjarazzjoni ma tiġix iddepożitata f'dak il-perjodu, l-adeżjoni titqies bħala nulla. AFFARIJIET MIXXELLANJI U DISPOŻIZZJONIJIET FINALI Artikolu 6 Kull Parti Kontraenti għandha tieħu miżuri xerqin biex tiżgura li d-dispożizzjonijiet ta' din il-Konvenzjoni jkunu applikati b'mod effettiv, meta wieħed iqis il-ħtieġa li jinstabu soluzzjonijiet li jissodisfaw lil kulħadd għal kwalunkwe diffikultajiet li jirriżultaw mill-applikazzjoni ta' dawk id-dispożizzjonijiet. Artikolu 7 Il-Partijiet Kontraenti għandhom iżommu lil xulxin infurmati, permezz tad-depożitarju, dwar il-miżuri li jaddottaw għall-implimentazzjoni ta' din il-Konvenzjoni. Artikolu 8 L-Appendiċi ta' ma' din il-Konvenzjoni għandhom jiffurmaw parti integrali minnha. Artikolu 9 Kwalunkwe Parti Kontraenti tista' tirtira minn din il-Konvenzjoni kemm-il darba tagħti avviż bil-miktub 12-il xahar qabel lid-depożitarju, li min-naħa tiegħu għandu jinnotifika lill-Partijiet Kontraenti l-oħrajn kollha. Artikolu 10 1. Din il-Konvenzjoni għandha tidħol fis-seħħ fl-1.1.2011, fil-każ ta' dawk il-Partijiet Kontraenti li sa dakinhar ikunu ddepożitaw l-istrumenti tal-aċċettazzjoni tagħhom għand id-depożitarju, dment li mill-inqas żewġ Partijiet Kontraenti jkunu ddepożitaw l-istrumenti ta' aċċettazzjoni tagħhom għand id-depożitarju sal-31.12.2010. 2. Jekk din il-Konvenzjoni ma tidħolx fis-seħħ fl-1.1.2011, għandha tidħol fis-seħħ fl-ewwel jum tat-tieni xahar wara li jsir id-depożitu tal-aħħar stument ta' aċċettazzjoni minn mill-inqas żewġ Partijiet Kontraenti. 3. Id-depożitarju għandu jinnotifika lill-Partijiet Kontraenti bid-data tad-depożitu tal-istrument ta' aċċettazzjoni ta' kull Parti Kontraenti u bid-data tad-dħul fis-seħħ ta' din il-Konvenzjoni billi jippubblika dan it-tagħrif f'Il-Ġurnal Uffiċjali tal-Unjoni Ewropea, serje C. Artikolu 11 Is-Segretarju Ġenerali tal-Kunsill tal-Unjoni Ewropea għandu jaġixxi bħala d-depożitarju ta' din il-Konvenzjoni. APPENDIĊI IID-DEFINIZZJONI TAL-KUNĊETT TA’ 'PRODOTTI ORIĠINARJI'U TAL-METODI TA' KOPERAZZJONI AMMINISTRATTIVA WERREJ TITOLU I DISPOŻIZZJONIJIET ĠENERALI Artikolu 1 Definizzjonijiet TITOLU II DEFINIZZJONI TAL-KUNĊETT TA’ 'PRODOTTI ORIĠINARJI' Artikolu 2 Rekwiżiti ġenerali Artikolu 3 Akkumulazzjoni tal-oriġini Artikolu 4 Prodotti miksubin għal kollox Artikolu 5 Prodotti maħdumin jew ipproċessati suffiċjentement Artikolu 6 Xogħol jew ipproċessar insuffiċjenti Artikolu 7 Unità ta’ kwalifika Artikolu 8 Aċċessorji, spare parts u għodod Artikolu 9 Settijiet Artikolu 10 Elementi newtrali TITOLU III REKWIŻITI TERRITORJALI Artikolu 11 Prinċipju ta’ territorjalità Artikolu 12 Trasport dirett Artikolu 13 Wirjiet TITOLU IV RIFUŻJONI JEW EŻENZJONI Artikolu 14 Projbizzjoni minn teħid lura ta’, jew eżenzjoni minn, dazji doganali TITOLU V PROVA TAL-ORIĠINI Artikolu 15 Rekwiżiti ġenerali Artikolu 16 Proċedura għall-ħruġ ta' ċertifikat tal-moviment EUR.1 jew EUR-MED Artikolu 17 Ċertifikati tal-moviment EUR.1 jew EUR-MED maħruġin retrospettivament Artikolu 18 Ħruġ ta' duplikat taċ-ċertifikat tal-moviment EUR.1 jew EUR-MED Artikolu 19 Ħruġ ta’ ċertifikati tal-moviment EUR.1 jew EUR-MED fuq il-bażi ta’ prova tal-oriġini maħruġa jew magħmula qabel Artikolu 20 Segregazzjoni tal-kontabbiltà Artikolu 21 Kundizzjonijiet għat-tfassil ta' dikjarazzjoni tal-oriġini jew ta' dikjarazzjoni tal-oriġini EUR-MED Artikolu 22 Esportatur approvat Artikolu 23 Validità tal-prova tal-oriġini Artikolu 24 Sottomissjoni ta’ prova tal-oriġini Artikolu 25 Importazzjoni f'aktar minn darba Artikolu 26 Eżenzjonijiet minn prova tal-oriġini Artikolu 27 Dokumenti ta’ sostenn Artikolu 28 Iż-żamma tal-prova tal-oriġini, tad-dikjarazzjoni tal-fornitur u tad-dokumenti ta' sostenn Artikolu 29 Diskrepanzi u żbalji formali Artikolu 30 Ammonti espressi f’ewro TITOLU VI ARRANĠAMENTI GĦAL KOPERAZZJONI AMMINISTRATTIVA Artikolu 31 Koperazzjoni amministrattiva Artikolu 32 Verifikazzjoni tal-provi tal-oriġini Artikolu 33 Soluzzjoni tat-tilwim Artikolu 34 Penali Artikolu 35 Żoni liberi Lista ta' Annessi Anness I: Noti introduttorji għal-lista fl-Anness II Anness II: Lista ta' xogħol jew ipproċessar meħtieġ li jitwettaq fuq materjali mhux oriġinarji sabiex il-prodott manifatturat jikseb stejtus oriġinarju. Anness III a: Mudelli ta' ċertifikat tal-moviment EUR.1 u applikazzjoni għal ċertifikat tal-moviment EUR.1 Anness III b: Mudelli ta' ċertifikat tal-moviment EUR-MED u ta' applikazzjoni għal ċertifikat tal-moviment EUR-MED Anness IV a: Test tad-dikjarazzjoni tal-oriġini Anness IV b: Test tad-dikjarazzjoni tal-oriġini EUR-MED Anness V Lista tal-Partijiet Kontraenti li ma japplikawx id-dispożizzjonijiet dwar ir-rifużjoni parzjali TITOLU IDISPOŻIZZJONIJIET ĠENERALI Artikolu 1 Definizzjonijiet Għall-finijiet ta’ din il-Konvenzjoni: (a) 'manifattura' tfisser kwalunkwe tip ta’ xogħol jew ipproċessar, inklużi l-immuntar jew tipi speċifiċi ta’ xogħol; (b) 'materjal' tfisser kwalunkwe ingredjent, materja prima, komponent jew parti, eċċ., użati fil-manifattura tal-prodott; (c) 'prodott' tfisser il-prodott li qiegħed jiġi mmanifatturat, anki jekk ikun maħsub għal użu aktar tard f'xogħol ieħor ta’ manifattura; (d) 'oġġetti' tfisser kemm materjali kif ukoll prodotti; (e) 'valur doganali' tfisser il-valur kif iddeterminat skont il-Ftehim tal-1994 fuq l-implimentazzjoni tal-Artikolu VII tal-Ftehim Ġenerali fuq Tariffi u Kummerċ (Ftehim tad-WTO fuq il-valutazzjoni doganali); (f) “il-prezz mill-fabbrika” tfisser il-prezz imħallas għall-prodott mill-fabbrika lill-manifattur fil-Parti Kontraenti li fl-impriza tagħha jkun twettaq l-aħħar xogħol jew ipproċessar, dment li l-prezz ikun jinkludi l-valur tal-materjali kollha użati, tneħħi kwalunkwe taxxi interni li jkunu, jew li jistgħu jkunu, rifużi meta l-prodott akkwistat ikun esportat; (g) "valur tal-materjali" tfisser il-valur doganali fil-mument tal-importazzjoni tal-materjali mhux oriġinarji użati jew, jekk dan ma jkunx magħruf u ma jkunx jista' jiġi aċċertat, l-ewwel prezz li jista' jiġi aċċertat li jkun tħallas għall-materjali fil-Parti Kontraenti li tkun qed tesporta; (h) 'valur tal-materjali oriġinarji' tfisser il-valur tat-tip ta’ materjali hekk kif definiti f’(g) applikat mutatis mutandis ; (i) 'valur miżjud' għandha titqies bħala l-prezz mill-fabbrika meta tneħħi minnu l-valur doganali ta’ kull wieħed mill-materjali inkorporati li joriġinaw fil-Partijiet Kontraenti l-oħrajn li magħhom hija applikabbli l-akkumulazzjoni jew, fil-każijiet fejn il-valur doganali ma jkunx magħruf jew ma jkunx jista' jiġi aċċertat, l-ewwel prezz li jista' jiġi aċċertat li jkun tħallas għall-materjali fil-Parti Kontraenti li tkun qed tesporta; (j) 'kapitoli' u 'intestaturi' jfissru l-kapitoli u l-intestaturi (kodiċi b'erba' ċifri) użati fin-nomenklatura li tifforma d-Deskrizzjoni Armonizzata ta’ Komodità u Sistema ta’ Kodiċi, imsemmijin f'din il-Konvenzjoni bħala 'is-Sistema Armonizzata' jew 'is-SA'; (k) 'ikklassifikat' tirreferi għall-klassifikazzjoni ta’ prodott jew materjal taħt intestatura partikolari; (l) 'konsenja' tfisser prodotti li jew jintbagħtu simultanjament minn esportatur wieħed lil destinatarju wieħed, jew inkella prodotti koperti b’dokument ta’ trasport wieħed li jkopri l-ġarr tagħhom mill-esportatur għad-destinatarju jew, fin-nuqqas ta’ dan it-tip ta’ dokument, b’fattura waħda; (m) 'territorji' tinkludi l-ibħra territorjali. (n) 'l-awtoritajiet doganali tal-Parti Kontraenti' għall-Unjoni Ewropea tfisser kwalunkwe waħda mill-awtoritajiet doganali tal-Istati Membri tal-Unjoni Ewropea. TITOLU IIDEFINIZZJONI TAL-KUNĊETT TA’ 'PRODOTTI ORIĠINARJI' Artikolu 2 Rekwiżiti ġenerali 1. Għall-fini tal-implimentazzjoni tal-Ftehim rilevanti, il-prodotti segwenti għandhom jitqiesu bħala li joriġinaw f'Parti Kontraenti meta jiġu esportati lejn Parti Kontraenti oħra: (a) prodotti miksubin għal kollox fil-Parti Kontraenti skont it-tifsira tal-Artikolu 4; (b) prodotti miksubin fil-Parti Kontraenti li jinkorporaw materjali li ma jkunux inkisbu għal kollox hemmhekk, sakemm materjali bħal dawn ikunu nħadmu jew ġew ipproċessati biżżejjed fil-Parti Kontraenti skont it-tifsira tal-Artikolu 5; (c) oġġetti li joriġinaw miż-Żona Ekonomika Ewropea (iż-ŻEE) skont it-tifsira tal-Protokoll 4 ta' mal-Ftehim dwar iż-Żona Ekonomika Ewropea; tali oġġetti għandhom jitqiesu bħala li joriġinaw fl-Unjoni Ewropea, fl-Islanda, fil-Liechtenstein jew fin-Norveġja meta jkunu esportati rispettivament mill-Unjoni Ewropea, mill-Islanda, mil-Liechtenstein jew min-Norveġja lejn Parti Kontraenti li mhix waħda mill-Partijiet imseħbin fiż-ŻEE. 2. Id-dispożizzjonijiet tal-paragrafu 1(c) għandhom japplikaw biss dment li jkunu applikabbli ftehimiet dwar kummerċ ħieles bejn il-Parti Kontraenti li tkun qed timporta u l-Partijiet imseħbin fiż-ŻEE (l-Unjoni Ewropea, l-Islanda, il-Liechtenstein u n-Norveġja). Artikolu 3 L-akkumulazzjoni tal-oriġini 1. Bla ħsara għad-dispożizzjonijiet tal-Artikolu 2(1), prodotti għandhom jitqiesu bħala li joriġinaw mill-Parti Kontraenti li tkun qed tesporta meta jiġu esportati lejn Parti Kontraenti oħra jekk ikunu miksubin hemmhekk, u jkunu jinkorporaw materjali li joriġinaw mill-Isvizzera (inkluż il-Liechtenstein)[1], mill-Islanda, min-Norveġja, mit-Turkija jew mill-Unjoni Ewropea, dment li x-xogħol jew l-ipproċessar imwettqin fil-Parti Kontraenti li tkun qed tesporta jkunu jmorru lil hinn mix-xogħlijiet msemmijin fl-Artikolu 6. M'għandux ikun neċessarju li tali materjali jkunu nħadmu jew ġew ipproċessati b'mod suffiċjenti. 2. Bla ħsara għad-dispożizzjonijiet tal-Artikolu 2(1), prodotti għandhom jitqiesu bħala li joriġinaw fil-Parti Kontraenti li tkun qed tesporta meta jkunu esportati lejn Parti Kontraenti oħra jekk tali prodotti jkunu miksubin hemmhekk, u jkunu jinkorporaw materjali li joriġinaw mill-Gżejjer Faroe jew minn kwalunkwe pajjiż li huwa parteċipant fis-sħubija Ewro-Mediterranja, imsejsa fuq id-Dikjarazzjoni ta' Barċellona li ġiet adottata waqt il-Konferenza Ewro-Mediterranja li saret fis-27 u t-28 ta' Novembru 1995, ħlief it-Turkija, jew kwalunkwe pajjiż jew territorju ieħor, li hu Parti Kontraenti għal din il-Konvenzjoni, dment li x-xogħol jew l-ipproċessar li jitwettqu fil-Parti Kontraenti li tkun qed tesporta jkunu jmorru lil hinn mix-xogħlijiet imsemmijin fl-Artikolu 6. M'għandux ikun neċessarju li tali materjali jkunu nħadmu jew ġew ipproċessati b'mod suffiċjenti. 3. Fejn ix-xogħol jew l-ipproċessar imwettqin fil-Parti Kontraenti li tkun qed tesporta ma jkunux imorru lil hinn mix-xogħlijiet imsemmijin fl-Artikolu 6, il-prodott miksub għandu jitqies bħala li joriġina fil-Parti Kontraenti fil-każ biss li l-valur miżjud hemmhekk ikun ikbar mill-valur tal-materjali użati li jkunu joriġinaw fi kwalunkwe waħda mill-Partijiet Kontraenti l-oħrajn imsemmijin fil-paragrafi 1 u 2. Jekk dan ma jkunx il-każ, il-prodott miksub għandu jitqies bħala li joriġina fil-Parti Kontraenti minn fejn ikun ġie l-ogħla valur ta’ materjali oriġinarji użati fil-manifattura fil-Parti Kontraenti li tkun qed tesporta. 4. Prodotti, li joriġinaw mill-Partijiet Kontraenti msemmijin fil-paragrafi 1 u 2, li ma jsir l-ebda xogħol fuqhom jew ipproċessar tagħhom fil-Parti Kontraenti li tkun qed tesporta, iżommu l-oriġini tagħhom jekk jiġu esportati lejn waħda mill-Partijiet Kontraenti l-oħrajn. 5. L-akkumulazzjoni li jipprovdi għaliha dan l-Artikolu tista' tiġi applikata biss dment li: (a) ikun applikabbli, bejn il-pajjiżi involuti fl-akkwist tal-istejtus oriġinarju u l-Parti Kontraenti destinatarja, ftehim kummerċjali preferenzjali skont l-Artikolu XXIV tal-Ftehim Ġenerali dwar it-Tariffi u l-Kummerċ (il-General Agreement on Tariffs and Trade – il-GATT); (b) il-materjali u l-prodotti jkunu kisbu l-istejtus oriġinarju bl-applikazzjoni ta' regoli tal-oriġini identiċi ma’ dawk li tistipula din il-Konvenzjoni; u (c) avviżi li jindikaw l-issodisfar tar-rekwiżiti meħtiġin sabiex tiġi applikata l-akkumulazzjoni jkunu ġew ippubblikati f'Il-Ġurnal Uffiċjali tal-Unjoni Ewropea (serje C) u fil-Partijiet Kontraenti li jkunu parti għall-Ftehimiet rilevanti, skont il-proċeduri tagħhom stess. L-akkumulazzjoni prevista f'dan l-Artikolu għandha tapplika mid-data indikata fl-avviż ippubblikat f'Il-Ġurnal Uffiċjali tal-Unjoni Ewropea (serje C). Il-Partijiet Kontraenti għandhom jipprovdu lill-Partijiet Kontraenti l-oħrajn li huma parti għall-Ftehimiet rilevanti, permezz tal-Kummissjoni Ewropea, b'dettalji dwar il-Ftehimiet, inklużi d-dati ta' meta jidħlu fis-seħħ, li jiġu applikati mal-Partijiet Kontraenti l-oħrajn imsemmijin fil-paragrafi 1 u 2. Artikolu 4 Prodotti miksubin għal kollox 1. is-segwenti għandhom jitqiesu bħala miksubin għal kollox f'Parti Kontraenti meta jiġu esportati lejn Parti Kontraenti oħra: (a) prodotti minerali miksubin mill-ħamrija jew minn qiegħ il-baħar tagħha; (b) prodotti tal-ħaxix maħsudin hemmhekk; (c) (c) bhejjem ħajjin imweldin u mrobbijin hemmhekk; (d) prodotti minn bhejjem ħajjin imrobbijin hemmhekk; (e) prodotti akkwistati bil-kaċċa jew bis-sajd imwettqin hemmhekk; (f) prodotti tas-sajd mill-baħar u prodotti oħrajn meħudin mill-baħar ’il barra mill-ibħra territorjali tal-Parti Kontraenti li tkun qed tesporta, permezz tal-bastimenti tagħha; (g) prodotti magħmulin fuq il-vapuri tagħha li jservu bħala fabbriki esklussivament minn prodotti msemmijin f'(f); (h) oġġetti użati miġburin hemmhekk li jkunu tajbin biss għall-irkupru ta’ materji prima, inklużi tajers użati tajbin biss biex jitfellilhom mill-ġdid il-wiċċ ta’ barra jew għal użu bħala skart; (i) skart u ruttam li jirriżulta minn xogħlijiet ta’ manifattura li jseħħu hemmhekk; (j) prodotti estratti mill-qiegħ tal-baħar jew minn taħt il-qiegħ 'il barra mill-ibħra territorjali tagħha, dment li jkollha d-drittijiet esklużivi li tisfrutta dak il-qiegħ jew taħtu; (k) prodotti magħmulin esklużivament hemmhekk minn prodotti speċifikati f’minn (a) sa (j). 2. It-termini "il-bastimenti tagħha" u "il-vapuri tagħha li jservu bħala fabbriki" fil-paragrafu 1(f) u (g) għandhom japplikaw biss għall-bastimenti u għall-vapuri li jservu bħala fabbriki: (a) li huma rreġistrati jew imniżżlin fil-Parti Kontraenti li tkun qed tesporta; (b) li jkunu jbaħħru taħt il-bandiera tal-Parti Kontraenti li tkun qed tesporta; (c) li jkunu, mill-inqas sa 50 % tagħhom, proprjetà ta' ċittadini tal-Parti Kontraenti li tkun qed tesporta, jew ta' kumpanija li jkollha l-uffiċċju ewlieni tagħha fil-Partiji Kontraenti li tkun qed tesporta, li l-maniġer jew il-maniġers tagħha, iċ-Chairman tal-Bord tad-Diretturi jew tal-Bord tas-Superviżjoni tagħha, u l-maġġoranza tal-membri ta’ tali bordijiet ikunu ċittadini tal-Parti Kontraenti li tkun qed tesporta u li, barra minn dan, fil-każ ta’ sħubiji jew ta' kumpaniji b’responsabbiltà limitata, mill-anqas nofs il-kapital tagħhom ikun proprjetà tal-Parti Kontraenti li tkun qed tesporta jew ta’ korpi pubbliċi jew ċittadini tal-imsemmija Parti Kontraenti; (d) li l-kaptan u l-uffiċjali tagħhom ikunu ċittadini tal-Parti Kontraenti li tkun qed tesporta; u (e) li mill-anqas 75 % tal-ekwipaġġ tagħhom ikunu ċittadini tal-Parti Kontraenti li tkun qed tesporta. 3. Għall-fini tal-paragrafu 2, meta l-Parti Kontraenti li tkun qed tesporta tkun l-Unjoni Ewropea, dan ikun ifisser Stat Membru tal-Unjoni Ewropea. Artikolu 5 Prodotti maħdumin jew ipproċessati suffiċjentement 1. Għall-finijiet tal-Artikolu 2, prodotti li ma jkunx miksubin għal kollox għandhom jitqiesu bħala prodotti maħdumin jew ipproċessati suffiċjentement meta jissodisfaw il-kundizzjonijiet stipulati fil-lista li tinsab fl-Anness II. Il-kundizzjonijiet imsemmijin hawn fuq jindikaw ix-xogħol jew l-ipproċessar li għandu jitwettaq fuq materjali li ma jkunux oriġinarji użati fil-manifattura u japplikaw biss għal dawn it-tipi ta’ materjali. Minn dan isegwi li jekk prodott li jkun kiseb stejtus ta’ prodott oriġinarju billi jkun issodisfa l-kundizzjonijiet imsemmijin fil-lista jintuża fil-manifattura ta’ prodott ieħor, il-kundizzjonijiet li japplikaw għall-prodott li jiġi inkorporat fih ma japplikawx għalih, u l-materjali li ma joriġinawx li setgħu intużaw fil-manifattura tiegħu m’għandhomx jittieħdu inkunsiderazzjoni. 2. Minkejja l-paragrafu 1, materjali mhux oriġinarji li, skont il-kundizzjonijiet stipulati fil-lista fl-Anness II, m'għandhomx jintużaw fil-manifattura ta' prodott jistgħu jintużaw xorta waħda, sakemm: (a) il-valur totali tagħhom ma' jaqbiżx l-10 % tal-prezz tal-prodott mill-fabbrika; (b) ma jinqabeż l-ebda wieħed mill-perċentwali mogħtijin fil-lista għall-valur massimu ta' materjali mhux oriġinarji b'riżultat ta' dan il-paragrafu. Dan il-paragrafu m’għandux japplika għall-prodotti li jaqgħu taħt il-Kapitoli minn 50 sa 63 tas-Sistema Armonizzata. 3. Il-paragrafi 1 u 2 għandhom japplikaw bla ħsara għad-dispożizzjonijiet tal-Artikolu 6. Artikolu 6 Xogħol jew ipproċessar insuffiċjenti 1. Bla ħsara għall-paragrafu 2, ix-xogħlijiet li ġejjin għandhom jitqiesu bħala ħidma jew ipproċessar li mhumiex biżżejjed biex jingħata l-istejtus ta’ prodotti oriġinarji, kemm jekk ir-rekwiżiti tal-Artikolu 5 jiġu ssodisfati kif ukoll jekk le: (a) xogħlijiet ta’ konservazzjoni li jiżguraw li l-prodotti jibqgħu f’kundizzjoni tajba matul it-trasport u l-ħażna; (b) ħatt u mmuntar ta’ pakki; (c) (c) ħasil, tindif; tneħħija ta’ trab, ossidu, żejt, żebgħa, jew kisi ieħor; (d) mogħdija jew ippressar ta’ tessuti; (e) xogħlijiet sempliċi ta’ żbigħ jew illustrar; (f) ħruġ mill-fosdqa, ibbliċjar parzjali jew totali, illustrar u gglejżjar ta’ ċereali u ross; (g) xogħlijiet sabiex jingħata l-kulur liz-zokkor jew sabiex jiġu ffurmati ċangaturi taz-zokkor; (h) tqaxxir, tneħħija tal-għadam u tneħħija tal-qoxra tal-frott, tal-lewż u tal-ħaxix; (i) tisnin, immular u qtugħ sempliċi; (j) tgħarbil, skrinjar, issortjar, klassifikazzjoni, gradazzjoni, tqabbil; (inkluża l-kompożizzjoni ta’ settijiet ta’ oġġetti); (k) xogħol sempliċi ta’ tqegħid fi fliexken, f'bottijiet, fi flaskijiet, f'kaxxetti, f'kaxex, immuntar fuq kartelli jew kartun u kull xogħol ieħor sempliċi ta’ ppakkjar; (l) twaħħil jew stampar ta’ marki, tikketti, lowgows u sinjal simili ta’ distinzjoni fuq il-prodotti jew fuq l-ippakkjar tagħhom; (m) taħlit sempliċi tal-prodotti, kemm jekk ikunu tal-istess tip kif ukoll jekk le; (n) it-taħlit taz-zokkor ma’ kwalunkwe materjal; (o) armar sempliċi ta’ partijiet ta’ oġġetti sabiex isir oġġett sħiħ jew żarmar ta’ prodott sabiex isir biċċiet; (p) taħlita ta’ tnejn jew aktar mix-xogħlijiet speċifikati f’minn (a) sa (n); (q) il-qatla tal-annimali. 2. Ix-xogħlijiet kollha li jitwettqu fil-Parti Kontraenti li tkun qed tesporta fuq prodott partikulari għandhom jitqiesu flimkien meta jkun qed jiġi ddeterminat jekk ix-xogħol jew l-ipproċessar li jkun għadda minnhom il-prodott għandux jitqies bħal insuffiċjenti skont it-tifsira tal-paragrafu 1. Artikolu 7 Unità ta’ kwalifika 1. L-unità ta’ kwalifika għall-applikazzjoni tad-dispożizzjoniijiet ta’ din il-Konvenzjoni għandha tkun il-prodott partikolari li jitqies bħala unità bażika meta tiġi ddeterminata l-klassifika bl-użu tas-Sistema Armonizzata. Isegwi li: (a) meta prodott magħmul minn grupp jew minn immuntar ta’ oġġetti jkun ikklassifikat skont it-termini tas-Sistema Armonizzata f'intestatura waħda, il-prodott sħiħ ikun jikkostitwixxi l-unità ta’ kwalifika; (b) meta konsenja tkun magħmula minn numru ta’ prodotti identiċi kklassifikati taħt l-istess intestatura tas-Sistema Armonizzata, kull prodott għandu jitqies b’mod individwali fl-applikazzjoni tad-dispożizzjonijiet ta’ din il-Konvenzjoni. 2. Fejn, skont ir-Regola Ġenerali 5 tas-Sistema Armonizzata, l-ippakkjar ikun inkluż mal-prodott għall-finijiet ta’ klassifikazzjoni, għandu jkun inkluż għall-finijiet tad-determinazzjoni tal-oriġini. Artikolu 8 Aċċessorji, spare parts u għodod Aċċessorji, spare parts u għodod mibgħutin bħala parti minn tagħmir, makkinarju, apparat jew vettura, li jkunu parti mit-tagħmir normali u li jkunu inklużi fil-prezz tiegħu jew li ma jkunux fatturati separatament, għandhom jitqiesu bħala ħaġa waħda mat-tagħmir, makkinarju, apparat jew vettura kkonċernat(a). Artikolu 9 Settijiet Settijiet, kif iddefiniti fir-Regola Ġenerali 3 tas-Sistema Armonizzata, għandhom jitqiesu bħala oriġinarji meta l-komponenti kollha jkunu oriġinarji. Madanakollu, meta sett ikun magħmul mill-prodotti oriġinarji jew mhux oriġinarji, is-sett kollu kemm hu għandu jkun meqjus bħala oriġinarju, dment li l-valur tal-prodotti mhux oriġinarji ma jkunx jaqbeż il-15% tal-prezz tas-sett mill-fabbrika. Artikolu 10 Elementi newtrali Sabiex jiġi ddeterminat jekk prodott ikunx prodott oriġinarju jew le, m'għandux ikun hemm il-ħtieġa li jiġi ddeterminat l-oriġini ta' dawn li ġejjin, li jistgħu jintużaw fil-manifattura tiegħu: (a) enerġija u karburant; (b) impjant u apparat; (c) makkinarju u għodod; (d) oġġetti li la jidħlu fil-kompożizzjoni finali tal-prodott u lanqas ma jkunu maħsubin biex jagħmlu dan. TITOLU IIIREKWIŻITI TERRITORJALI Artikolu 11 Prinċipju tat-territorjalità 1. Għajr kif ipprovdut fl-Artikolu 2(1)(c), l-Artikolu 3 u l-paragrafu 3 ta’ dan l-Artikolu, il-kundizzjonijiet għall-ksib tal-istejtus oriġinarju stipulat fit-Titolu II għandhom jiġu ssodisfati mingħajr interruzzjoni fil-Parti Kontraenti li tkun qed tesporta. 2. Ħlief kif jipprovdi l-Artikolu 3, fejn oġġetti oriġinarji esportati minn Parti Kontraenti lejn pajjiż ieħor jiġu lura, għandhom jitqiesu bħala mhux oriġinarji, ħlief jekk ikun jista' jintwera b’mod li jkun jissodisfa lilll-awtoritajiet doganali li: (a) l-oġġetti li jkunu qed jirritornaw ikunu l-istess bħal dawk esportati; u (b) ma jkun sarilhom l-ebda xogħol aktar minn dak meħtieġ sabiex jinżammu f'kundizzjoni tajba waqt li jkunu f’dak il-pajjiż jew waqt l-esportazzjoni. 3. L-akkwist tal-istejtus oriġinarju skont il-kundizzjonijiet stipulati fit-Titolu II m'għandux jiġi milqut mix-xogħol jew mill-ipproċessar li jkun seħħ barra mill-Parti Kontraenti li tkun qed tesporta fuq materjali esportati mill-Parti Kontraenti tal-aħħar u sussegwentament importati mill-ġdid hemmhekk, sakemm: (a) il-materjali msemmijin ikunu miksubin kompletament fil-Parti Kontraenti li tkun qed tesporta jew ikun sarilhom xogħol jew ipproċessar lil hinn mix-xogħlijiet imsemmijin fl-Artikolu 6 qabel ma jkunu ġew esportati; u (b) ikun jista' jintwera b'mod li jissodisfa lill-awtoritajiet doganali li: i) l-oġġetti impurtati mill-ġdid ikunu nkisbu billi jkun sar xogħol jew ipproċessar fuq il-materjali esportati; u ii) il-valur miżjud totali li jkun inkiseb barra mill-Parti Kontraenti li tkun qed tesporta bl-applikazzjoni tad-dispożizzjonijiet ta’ dan l-Artikolu ma jkunx jaqbeż l-10% tal-prezz mill-fabbrika tal-prodott aħħari li għalih ikun qed jintalab l-istejtus oriġinarju. 4. Għall-finijiet tal-paragrafu 3, il-kundizzjonijiet għall-akkwist tal-istejtus oriġinarju stipulati fis-Titolu II m'għandhomx japplikaw għal xogħol jew ipproċessar li jkun sar barra mill-Parti Kontraenti li tkun qed tesporta. Madankollu, fejn, fil-lista li tinsab fl-Anness II, tiġi applikata regola li tistipula valur massimu għall-materjali mhux oriġinarji kollha inkorporati sabiex jiġi ddeterminat l-istejtus oriġinarju tal-prodott finali, il-valur totali tal-materjali mhux oriġinarji inkorporati fit-territorju tal-Parti Kontraenti li tkun qed tesporta, meħud flimkien mal-valur miżjud totali akkwistat barra minn din il-Parti Kontraenti bl-applikazzjoni tad-dispożizzjonijiet ta' dan l-Artikolu, m'għandhomx jaqbżu l-perċentwali ddikjarat. 5. Għall-finijiet tal-applikazzjoni tal-paragrafi 3 u 4, ‘valur miżjud totali’ għandha tfisser l-ispejjeż kollha li jirriżultaw barra mill-Parti Kontraenti li tkun qed tesporta, inkluż il-valur tal-materjali inkorporati hemmhekk. 6. Id-dispożizzjonijiet tal-paragrafi 3 u 4 m’għandhomx japplikaw għal prodotti li ma jkunux jissodisfaw il-kundizzjonijiet imsemmijin fl-Anness II jew li jkunu jistgħu jitqiesu bħala maħdumin jew ipproċessati biżżejjed fil-każ biss li tiġi applikata t-tolleranza ġenerali stabbilita fl-Artikolu 5(2). 7. Id-dispożizzjonijiet tal-paragrafi 3 u 4 m’għandhomx japplikaw għall-prodotti tal-Kapitoli minn 50 sa 63 tas-Sistema Armonizzata. 8. Kull xogħol jew ipproċessar tat-tip kopert mid-dispożizzjonijiet ta’ dan l-Artikolu u li jsiru barra mill-Parti Kontraenti li tkun qed tesporta għandu jsir taħt l-arranġament dwar l-ipproċessar estern, jew taħt arranġamenti simili. Artikolu 12 Trasport dirett 1. It-trattament preferenzjali li jipprovdi għalih il-Ftehim rilevanti japplika biss għal prodotti, li jissodisfaw ir-rekwiżiti ta' din il-Konvenzjoni, li jkunu ttrasportati direttament bejn it-territorji tal-Partijiet Kontraenti li magħhom tkun applikabbli l-akkumulazzjoni skont l-Artikolu 3, jew minn ġo fihom. Madanakollu, prodotti li jikkostitwixxu konsenja waħda jistgħu jiġu ttrasportati minn territorji oħrajn, jekk ikun hemm bżonn, bit-trasbord jew b'ħażna temporanja f'territorji bħal dawn, dment li jibqgħu taħt is-sorveljanza tal-awtoritajiet doganali fil-pajjiż tat-tranżitu jew tal-ħażna, u dment li ma jkunux saru fuqhom xogħlijiet oħrajn minbarra ħatt, tagħbija mill-ġdid jew kwalunkwe xogħol maħsub biex iżommhom f'kundizzjoni tajba. Prodotti oriġinarji jistgħu jkunu ttrasportati permezz ta’ katusi minn ġo territorji li ma jkunux dawk tal-Partijiet Kontraenti li jkunu qed jaġixxu bħala l-partijiet li jesportaw jew jimportaw. 2. Għandha tiġi pprovduta evidenza, lill-awtoritajiet doganali tal-Parti Kontraenti li tkun qed timporta, li l-kundizzjonijiet stabbiliti fil-paragrafu 1 ikunu ġew issodisfati permezz tal-produzzjoni ta': (a) dokument ta’ trasport wieħed li jkopri l-passaġġ mill-Parti Kontraenti li tkun qed tesporta għal ġol-pajjiż tat-tranżitu; jew (b) ċertifikat maħruġ mill-awtoritajiet doganali tal-pajjiż tat-tranżitu: (i) li jagħti deskrizzjoni eżatta tal-prodotti; (ii) li jiddikjara d-dati tal-ħatt u tat-tagħbija mill-ġdid tal-prodotti u, fejn ikun applikabbli, l-ismijiet tal-vapuri jew tal-mezzi l-oħrajn tat-trasport użati; u (iii) jiċċertifika l-kundizzjonijiet li taħthom il-prodotti baqgħu fil-pajjiż tat-tranżitu; jew (c) fin-nuqqas ta’ dawn, kwalunkwe dokument ieħor ta’ sostenn. Artikolu 13 Wirjiet 1. Prodotti oriġinarji, mibgħutin għall-wiri f’pajjiż apparti minn dawk imsemmijin fl-Artikolu 3 li miegħu tkun applikabbli l-akkumulazzjoni u li jinbiegħu wara l-wirja biex jiġu importati f'Parti Kontraenti għandhom fil-mument tal-importazzjoni jibbenefikaw mid-dispożizzjonijiet tal-Ftehim rilevanti dment li jintwera b’mod li jissodisfa lill-awtoritajiet doganali li: (a) esportatur ikun ikkonsenja dawn il-prodotti minn Parti Kontraenti għall-pajjiż li fih tkun qed issir il-wirja u li jkun esibihom hemm; (b) il-prodotti jkunu nbiegħu jew ingħataw b’mod ieħor minn dak l-esportatur lil persuna f’Parti Kontraenti oħra; (c) il-prodotti jkunu ġew ikkunsinnati matul il-wirja jew immedjatament wara li tingħalaq fl-Istat fejn ikunu ntbagħtu għall-wiri; u (d) il-prodotti ma jkunux, minn meta jkunu ġew ikkonsenjati għall-wiri, intużaw għal xi skop minbarra dak li jintwerew fil-wirja. 2. Għandha tinħareġ jew issir prova tal-oriġini skont id-dispożizzjonijiet tat-Titolu V u tiġi ppreżentata lill-awtoritajiet doganali tal-Parti Kontraenti li tkun qed timporta bil-manjiera normali. L-isem u l-indirizz tal-wirja għandhom ikunu indikati fuqha. Fejn ikun meħtieġ, tista’ tintalab evidenza dokumentarja addizzjonali tal-kundizzjonijiet li taħthom ikunu ġew esibiti. 3. Il-paragrafu 1 għandu japplika għal kull wirja kummerċjali, industrijali, agrikola jew tas-snajja', fiera jew wirja pubblika simili li ma tkunx organizzata għal għanijiet privati fi ħwienet jew f'postijiet tan-negozju bl-għan tal-bejgħ ta’ prodotti barranin, u li matulha l-prodotti jibqgħu taħt il-kontroll tad-dwana. TITOLU IVRIFUŻJONI JEW EŻENZJONI Artikolu 14 Projbizzjoni minn teħid lura ta’, jew eżenzjoni minn, dazji doganali 1. Prodotti mhux oriġinarji użati fil-manifattura ta' prodotti li joriġinaw f'Parti Kontraenti li għalihom tinħareġ jew issir prova tal-oriġini skont id-dispożizzjonijiet tat-Titolu V m'għandhomx ikunu soġġetti, fil-Parti Kontraenti li tkun qed tesporta, għar-rifużjoni tad-dazji tad-dwana ta' kwalunkwe tip, jew għall-eżenzjoni minnhom. 2. Il-projbizzjoni fil-paragrafu 1 għandha tapplika għal kwalunkwe arranġament għal rifużjoni, tnaqqis, jew nuqqas ta' pagament, parzjali jew sħiħ, tad-dazji jew ħlasijiet doganali li għandhom effett ekwivalenti, applikabbli fil-Parti Kontraenti li tkun qed tesporta għal materjali użati fil-manifattura, fejn tali rifużjoni, tnaqqis jew nuqqas ta' pagament ikunu japplikaw, espressament jew effettivament, meta prodotti li jkunu nkisbu mill-materjali msemmijin ikunu esportati u mhux meta jinżammu għall-użu fid-djar hemmhekk. 3. L-esportatur ta’ prodotti koperti bi prova tal-oriġini għandu jkun lest jippreżenta f’kull waqt, fuq talba mill-awtoritajiet doganali, id-dokumenti xerqin kollha li jagħtu prova li ma tkun inkisbet l-ebda rifużjoni f’dak li għandu x’jaqsam ma’ materjali li ma joriġinawx użati fil-manifattura tal-prodotti kkonċernati u li d-dazji jew id-drittijiet doganali kollha b’effett ekwivalenti applikabbli għal tali materjali jkunu fil-fatt tħallsu. 4. Id-dispożizzjonijiet tal-paragrafi minn 1 sa 3 għandhom japplikaw ukoll f’dak li għandu x’jaqsam mal-ippakkeġġar skont it-tifsira tal-Artikolu 7(2), mal-aċċessorji, mal-ispare parts u mal-għodod skont it-tifsira tal-Artikolu 8 u tal-prodotti f’sett skont it-tifsira tal-Artikolu 9 meta tali oġġetti ma jkunux oriġinarji. 5. Id-dispożizzjonijiet tal-paragrafi minn 1 sa 4 għandhom japplikaw biss f’dak li għandu x’jaqsam ma’ materjali li jkunu tat-tip li japplika għalihom il-Ftehim rilevanti. 6. (a) Il-projbizzjoni fil-paragrafu 1 m'għandhiex tapplika fil-każ ta' kummerċ bilaterali ta' waħda mill-Partijiet Kontraenti msemmijin fl-Artikolu 3 (1) ma' waħda mill-Partijiet Kontraenti msemmijin fl-Artikolu 3 (2), minbarra l-Iżrael, il-Gżejjer Faroe u l-pajjiżi parteċipanti fil-Proċess ta' Stabbilizzazzjoni u Assoċjazzjoni, jekk dawn il-prodotti jkunu meqjusin bħala li joriġinaw fil-Parti Kontraenti li tkun qed tesporta jew f'dik li tkun qed timporta mingħajr l-applikazzjoni tal-akkumulazzjoni b'materjali li joriġinaw minn waħda mill-Partijiet Kontraenti msemmijin fl-Artikolu 3. (b) Il-projbizzjoni fil-paragrafu 1 m'għandhiex tapplika fil-kummerċ bilaterali bejn l-Eġittu, il-Ġordan, il-Marokk u t-Tuneżija jekk il-prodotti jkunu meqjusin bħala li joriġinaw f'wieħed minn dawn il-pajjiżi mingħajr l-applikazzjoni tal-akkumulazzjoni b'materjali li joriġinaw f'waħda mill-Partijiet Kontraenti l-oħrajn imsemmijin fl-Artikolu 3. 7. Minkejja l-paragrafu 1, il-Partijiet Kontraenti li jkunu qed jesportaw jistgħu, ħlief għal prodotti li jaqgħu taħt il-Kapitoli minn 1 sa 24 tas-Sistema Armonizzata, japplikaw arranġamenti għal rifużjoni ta' dazji doganali jew ħlasijiet li għandhom effett ekwivalenti, jew eżenzjoni minnhom, applikabbli għal materjali mhux oriġinarji użati fil-manifattura ta' prodotti oriġinarji, soġġett għad-dispożizzjonijiet li ġejjin: (a) għandha tibqa' rata ta' 4 % ta' ħlas doganali fir-rigward tal-prodotti li jaqgħu taħt il-Kapitoli minn 25 sa 49 u minn 64 sa 97 tas-Sistema Armonizzata, jew kwalunkwe rata inferjuri li tkun fis-seħħ fil-Parti Kontraenti li tkun qed tesporta; (b) rata ta' 8 % ta' ħlas doganali għandha tibqa' fir-rigward tal-prodotti li jaqgħu taħt il-Kapitoli minn 50 sa 63 tas-Sistema Armonizzata, jew rata inferjuri li tkun fis-seħħ fil-Parti Kontraenti li tkun qed tesporta. Id-dispożizzjonijiet ta' dan il-paragrafu m'għandhomx jiġu applikati mill-Partijiet Kontraenti elenkati fl-Anness V ta' dan l-Appendiċi. 8. Id-dispożizzjonijiet tal-paragrafu 7 għandhom japplikaw sal-31 ta' Diċembru 2012 u jistgħu jiġu riveduti bi qbil komuni. TITOLU VPROVA TAL-ORIĠINI Artikolu 15 Rekwiżiti ġenerali 1. prodotti li joriġinaw f'waħda mill-partijiet Kontraenti għandhom, meta jiġu importati f'Parti Kontraenti oħra, igawdu mid-dispożizzjonijiet tal-Ftehimiet rilevanti malli titressaq waħda mill-provi tal-oriġini li ġejjin: (a) ċertifikat tal-moviment EUR.1, li mudell tiegħu jidher fl-Anness III a; (b) ċertifikat tal-moviment EUR-MED, li mudell tiegħu jidher fl-Anness III b; (c) fil-każijiet speċifikati fl-Artikolu 21(1), dikjarazzjoni, sussegwentament imsejħa 'dikjarazzjoni tal-oriġini' jew 'id-dikjarazzjoni tal-oriġini EUR-MED' mogħtija mill-esportatur fuq fattura, irċevuta postali jew kwalunkwe dokument kummerċjali ieħor li jiddeskrivi l-prodotti kkonċernati f’dettall suffiċjenti sabiex ikunu jistgħu jiġu identifikati; it-testi tad-dikjarazzjonijiet tal-oriġini jidhru fl-Annessi IV a u b. 2. Minkejja l-paragrafu 1, prodotti oriġinarji skont it-tifsira ta' din il-Konvenzjoni għandhom, fil-każijiet speċifikati fl-Artikolu 26, jibbenefikaw mid-dispożizzjonijiet tal-Ftehimiet rilevanti mingħajr ma jkun meħtieġ li tiġi ppreżentata l-ebda waħda mill-provi tal-oriġini msemmijin fil-paragrafu 1. Artikolu 16 Proċedura għall-ħruġ ta' ċertifikat tal-moviment EUR.1 jew EUR-MED 1. Għandu jinħareġ ċertifikat tal-moviment EUR.1 jew EUR-MED mill-awtoritajiet doganali tal-Parti Kontraenti li tkun qed tesporta fil-mument li l-applikazzjoni tkun saret bil-miktub mill-esportatur jew mir-rappreżentant awtorizzat tiegħu, bir-responsabbiltà taqa' fuq l-esportatur. 2. Għal dan l-għan l-esportatur, jew ir-rappreżentant awtorizzat tiegħu, għandu jimla' kemm iċ-ċertifikat tal-moviment EUR.1 jew EUR-MED kif ukoll il-formola tal-applikazzjoni, li mudelli tagħhom jidhru fl-Annessi III a u b. Dawn il-formoli għandhom jimtlew f'wieħed mill-ilsna li fihom ikun tfassal il-Ftehim rilevanti u skont id-dispożizzjonijiet tal-liġi nazzjonali tal-pajjiż li jkun qed jesporta. Jekk il-formoli jkunu mimlijin bl-idejn, għandhom jimtlew bil-linka u bil-maħlul. Id-deskrizzjoni tal-prodotti għandha tingħata fil-kaxxa riżervata għal dan l-iskop mingħajr ma jitħallew linji vojti. Fejn il-kaxxa ma timteliex kompletament, għandu jsir sing taħt l-aħħar linja tad-deskrizzjoni, filwaqt li l-ispazju vojt jinħażż sing fih. 3. L-esportatur li jkun qed japplika għall-ħruġ ta' ċertifikat tal-moviment EUR.1 jew EUR-MED għandu jkun lest li fi kwalunkwe waqt jippreżenta, fuq talba tal-awtoritajiet doganali tal-Parti Kontraenti li tkun qed tesporta fejn ikun maħruġ iċ-ċertifikat tal-moviment EUR.1 jew EUR-MED, id-dokumenti xerqin kollha li jippruvaw l-istejtus oriġinarju tal-prodotti kkonċernati kif ukoll l-issodisfar tar-rekwiżiti l-oħrajn ta' din il-Konvenzjoni. 4. Mingħajr ħsara għall-paragrafu 5, għandu jinħareġ, mill-awtoritajiet doganali tal-Parti Kontraenti li tkun qed tesporta, ċertifikat tal-moviment EUR.1 fil-każijiet li ġejjin: (a) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (1) lejn waħda mill-Partijiet Kontraenti l-oħrajn imsemmijin fl-artikolu 3 (1) u: - jekk il-prodotti kkonċernati jkunu jistgħu jitqiesu bħala prodotti li joriġinaw fil-Parti Kontraenti li tkun qed tesporta, fil-Parti Kontraenti li tkun qed timporta jew f'xi waħda mill-Partijiet Kontraenti l-oħrajn imsemmijin fl-Artikolu 3 (1) li magħhom l-akkumulazzjoni tkun applikabbli, mingħajr l-applikazzjoni tal-akkumulazzjoni ma’ materjali li joriġinaw f'waħda mill-Partijiet Kontraenti msemmijin fl-Artikolu 3(2), u li jissodisfaw ir-rekwiżiti l-oħrajn ta’ din il-Konvenzjoni, jew - jekk il-prodotti kkonċernati jkunu jistgħu jitqiesu bħala prodotti li joriġinaw f’waħda mill-Partijiet Kontraenti msemmijin fl-Artikolu 3 (2) li magħhom l-akkumulazzjoni tkun applikabbli, mingħajr l-applikazzjoni tal-akkumulazzjoni ma’ materjali li joriġinaw f’waħda mill-Partijiet Kontraenti msemmijin fl-Artikolu 3, u li jkunu jissodisfaw ir-rekwiżiti l-oħrajn ta’ din il-Konvenzjoni, dment li jkunu nħarġu ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini; (b) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (1) lejn waħda mill-Partijiet Kontraenti msemmijin fl-Artikolu 3 (2) jew minn waħda mill-Partijiet Kontraenti msemmijin fl-Artikolu 3 (2) lejn waħda mill-Partijiet Kontraenti msemmijin fl-Artikolu 3 (1) u - il-prodotti kkonċernati jkunu jistgħu jitqiesu bħala prodotti li joriġinaw fil-Parti Kontraenti li tkun qed tesporta jew fil-Parti Kontraenti li tkun qed timporta, mingħajr l-applikazzjoni tal-akkumulazzjoni ma' materjali li joriġinaw minn waħda mill-Partijiet Kontraenti l-oħrajn, u li jkunu jissodisfaw ir-rekwiżiti l-oħrajn ta' din il-Konvenzjoni, jew - il-prodotti kkonċernati jkunu jistgħu jitqiesu bħala prodotti li joriġinaw f’waħda mill-Partijiet Kontraenti l-oħrajn imsemmijin fl-Artikolu 3, li magħhom l-akkumulazzjoni tkun applikabbli, mingħajr l-applikazzjoni tal-akkumulazzjoni ma’ materjali li joriġinaw f’waħda mill-Partijiet Kontraenti msemmijin fl-Artikolu 3, u li jkunu jissodisfaw ir-rekwiżiti l-oħrajn ta’ din il-Konvenzjoni, dment li jkunu nħarġu ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini. (c) jekk il-prodotti jkunu esportati minn waħda mill-Partijiet kontraenti msemmijin fl-Artikolu 3 (2) lejn waħda mill-Partijiet Kontraenti msemmijin fl-artikolu 3 (2) u - il-prodotti kkonċernati jkunu jistgħu jitqiesu bħala prodotti li joriġinaw fil-Parti Kontraenti li tkun qed tesporta jew fil-Parti Kontraenti li tkun qed timporta, mingħajr l-applikazzjoni tal-akkumulazzjoni ma' materjali li joriġinaw minn waħda mill-Partijiet Kontraenti l-oħrajn, u li jkunu jissodisfaw ir-rekwiżiti l-oħrajn ta' din il-Konvenzjoni, jew - il-prodotti kkonċernati jkunu jistgħu jitqiesu bħala prodotti li joriġinaw f’waħda mill-Partijiet Kontraenti l-oħrajn imsemmijin fl-Artikolu 3, li magħhom l-akkumulazzjoni tkun applikabbli, mingħajr l-applikazzjoni tal-akkumulazzjoni ma’ materjali li joriġinaw f’waħda mill-Partijiet Kontraenti msemmijin fl-Artikolu 3, u li jkunu jissodisfaw ir-rekwiżiti l-oħrajn ta’ din il-Konvenzjoni, dment li jkunu nħarġu ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini. 5. Ċertifikat tal-moviment EUR-MED għandu jinħareġ mill-awtoritajiet doganali tal-Parti Kontraenti li tkun qed tesporta, jekk il-prodotti kkonċernati jkunu jistgħu jitqiesu bħala prodotti li jkunu joriġinaw fil-Parti Kontraenti li tkun qed tesporta, fil-Parti Kontraenti li tkun qed timporta jew f'waħda mill-Partijiet Kontraenti l-oħrajn imsemmijin fl-Artikolu 3 li magħhom tkun applikabbli l-akkumulazzjoni u li jkunu jissodisfaw ir-rekwiżiti ta' din il-Konvenzjoni, fil-każijiet li ġejjin: (a) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (1) lejn waħda mill-Partijiet Kontraenti l-oħrajn imsemmijin fl-artikolu 3 (1) u: - l-akkumulazzjoni tkun ġiet applikata rigward materjali li jkunu joriġinaw f'waħda jew aktar mill-Partijiet Kontraenti msemmijin fl-Artikolu 3 (2), dment li jkun inħareġ ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini, jew - il-prodotti jkunu jistgħu jintużaw fil-Parti Kontraenti li tkun qed timporta bħala materjali fil-kuntest tal-akkumulazzjoni għall-manifattura ta' prodotti għall-esportazzjoni mill-Parti Kontrenti li tkun qed timporta lejn waħda mill-Partijiet Kontraenti msemmijin fl-Artikolu 3 (2), jew - il-prodotti jkunu jistgħu jiġu esportati mill-ġdid mill-Parti Kontraenti li tkun qed timporta lejn waħda mill-Partijiet Kontraenti msemmijin fl-Artikolu 3 (2); (b) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (1) lejn waħda mill-Partijiet Kontraenti msemmijin fl-Artikolu 3 (2) jew minn waħda mill-Partijiet Kontraenti msemmijin fl-Artikolu 3 (2) lejn waħda mill-Partijiet Kontraenti msemmijin fl-Artikolu 3 (1) u - l-akkumulazzjoni tkun ġiet applikata rigward materjali li jkunu joriġinaw f'waħda jew aktar mill-Partijiet Kontraenti l-oħrajn imsemmijin fl-Artikolu 3, dment li jkun inħareġ ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini, jew - il-prodotti jkunu jistgħu jintużaw fil-Parti Kontraenti li tkun qed timporta bħala materjali fil-kuntest tal-akkumulazzjoni għall-manifattura ta' prodotti għall-esportazzjoni mill-Parti Kontrenti li tkun qed timporta lejn waħda mill-Partijiet Kontraenti l-oħrajn imsemmijin fl-Artikolu 3, jew - il-prodotti jkunu jistgħu jiġu esportati mill-ġdid mill-Parti Kontraenti li tkun qed timporta lejn waħda mill-Partijiet Kontraenti msemmijin fl-Artikolu 3. (c) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (2) lejn waħda mill-Partijiet Kontraenti msemmijin fl-artikolu 3 (2) u - l-akkumulazzjoni tkun ġiet applikata rigward materjali li jkunu joriġinaw f'waħda jew aktar mill-Partijiet Kontraenti l-oħrajn imsemmijin fl-Artikolu 3, dment li jkun inħareġ ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini, jew - il-prodotti jkunu jistgħu jintużaw fil-Parti Kontraenti li tkun qed timporta bħala materjali fil-kuntest tal-akkumulazzjoni għall-manifattura ta' prodotti għall-esportazzjoni mill-Parti Kontrenti li tkun qed timporta lejn waħda mill-Partijiet Kontraenti l-oħrajn imsemmijin fl-Artikolu 3, jew - il-prodotti jkunu jistgħu jiġu esportati mill-ġdid mill-Parti Kontraenti li tkun qed timporta lejn waħda mill-Partijiet Kontraenti msemmijin fl-Artikolu 3. 6. Ċertifikat tal-moviment EUR-MED għandu jkollu fih waħda mill-istqarrijiet li ġejjin bl-Ingliż fil-kaxxa 7: - jekk l-oriġini tkun inkisbet bl-applikazzjoni tal-akkumulazzjoni ma' materjali li jkunu joriġinaw f'waħda jew aktar mill-Partijiet Kontraenti: 'CUMULATION APPLIED WITH ……' (isem il-pajjiż(i)) - jekk l-oriġini tkun inkisbet mingħajr l-applikazzjoni tal-akkumulazzjoni ma' materjali li jkunu joriġinaw f'waħda jew aktar mill-Partijiet Kontraenti: 'NO CUMULATION APPLIED' 7. L-awtoritajiet doganali li joħorġu ċ-ċertifikati tal-moviment EUR.1 jew EUR-MED għandhom jieħdu kwalunkwe passi li jkunu meħtiġin sabiex jivverifikaw l-istejtus oriġinarju tal-prodotti u li jkunu ġew issodisfati r-rekwiżiti l-oħrajn ta' din il-Konvenzjoni. Għal dan il-għan, għandu jkollhom id-dritt li jitolbu għal kwalunkwe prova u jwettqu kwalunkwe spezzjoni tal-kontijiet tal-esportatur jew li jagħmlu kwalunkwe kontroll ieħor li jkun meqjus xieraq. Għandhom jiżguraw ukoll li l-formoli msemmijin fil-paragrafu 2 jimtlew kif suppost. B’mod partikulari, għandhom jivverifikaw jekk l-ispazju riżervat għad-deskrizzjoni tal-prodotti jkunx tlesta b’tali manjiera li tkun eskluża kull possibiltà ta’ żidiet qarrieqa. 8. Id-data tal-ħruġ taċ-ċertifikat tal-moviment EUR.1 jew EUR-MED għandha tkun indikata fil-Kaxxa 11 taċ-ċertifikat. 9. Ċertifikat tal-moviment EUR.1 jew EUR-MED għandu jinħareġ mill-awtoritajiet doganali u għandu jsir disponibbli għall-esportatur hekk kif l-esportazzjoni nnifisha tkun seħħet jew ġiet żgurata. Artikolu 17 Ċertifikati tal-moviment EUR.1 jew EUR-MED maħruġin retrospettivament 1. Minkejja l-Artikolu 16(9), ċertifikat tal-moviment EUR. 1 jew EUR-MED jista’ jinħareġ b’mod eċċezzjonali wara l-esportazzjoni tal-prodotti li jkollu x’jaqsam magħhom jekk: (a) ma jkunx inħareġ fil-mument tal-esportazzjoni minħabba żbalji jew ommissjonijiet involontarji jew ċirkustanzi speċjali; jew (b) jintwera għas-sodisfazzjon tal-awtoritajiet doganali li jkun inħareġ ċertifikat tal-moviment EUR.1 jew EUR-MED iżda ma jkunx ġie aċċettat waqt l-importazzjoni għal raġunijiet tekniċi. 2. Minkejja l-Artikolu 16(9), jista' jinħareġ ċertifikat tal-moviment EUR-MED wara l-esportazzjoni tal-prodotti li lilhom ikun jikkonċerna u li għalihom ikun inħareġ ċertifikat tal-moviment EUR.1 fil-mument tal-esportazzjoni, dment li tingħata prova għas-sodisfazzjon tal-awtoritajiet doganali li l-kundizzjonijiet imsemmijin fl-Artikolu 16 (5) ikunu ġew issodisfati. 3. Għall-implimentazzjoni tal-paragrafi 1 u 2, l-esportatur għandu jindika fl-applikazzjoni tiegħu l-post u d-data tal-esportazzjoni tal-prodotti li ċ-ċertifikat tal-moviment EUR.1 jew EUR-MED ikollu x'jaqsam magħhom, u jiddikjara r-raġunijiet għat-talba tiegħu. 4. L-awtoritajiet doganali jistgħu joħorġu ċertifikat tal-moviment EUR.1 jew EUR-MED retrospettivament biss wara li jkunu vverifikaw li t-tagħrif ipprovdut fl-applikazzjoni tal-esportatur ikun jikkonforma ma' dak li jkun jinsab fil-fajl korrispondenti. 5. Ċertifikati tal-moviment EUR.1 jew EUR-MED maħruġin retrospettivament għandhom jiġu approvati b’din il-frażi li ġejja bl-Ingliż: "ISSUED RETROSPECTIVELY' Iċ-ċertifikati tal-moviment EUR-MED maħruġin retrospettivament bl-applikazzjoni tal-paragrafu 2 għandhom jiġu approvati bil-frażi li ġejja bl-Ingliż: 'ISSUED RETROSPECTIVELY (Original EUR.1 No ………. [data u post tal-ħruġ]' 6. L-approvazzjoni msemmija fil-paragrafu 5 għandha tiddaħħal fil-Kaxxa 7 taċ-ċertifikat tal-moviment EUR.1 jew EUR-MED. Artikolu 18 Ħruġ ta' duplikat taċ-ċertifikat tal-moviment EUR.1 jew EUR-MED 1. Fil-każ ta’ serq, telf jew qerda taċ-ċertifikat tal-moviment EUR.1 jew EUR-MED, l-esportatur jista’ japplika għand l-awtoritajiet doganali li jkunu ħarġuhulu għal kopja magħmula fuq il-bażi tad-dokument tal-esportazzjoni li jkollhom fil-pussess tagħhom. 2. Il-kopja maħruġa b’dan il-mod għandha tiġi ċċertifikata bil-kelma li ġejja bl-Ingliż: DUPLICATE' 3. L-approvazzjoni msemmija fil-paragrafu 2 għandha tiddaħħal fil-Kaxxa 7 tat-tieni kopja taċ-ċertifikat tal-moviment EUR.1 jew EUR-MED. 4. It-tieni kopja, li għandu jkollha fuqha d-data tal-ħruġ taċ-ċertifikati oriġinali tal-moviment EUR.1 jew EUR-MED, għandha tkun effettiva minn dik id-data 'l quddiem. Artikolu 19 Ħruġ ta’ ċertifikati tal-moviment EUR.1 jew EUR-MED fuq il-bażi ta’ prova tal-oriġini maħruġa jew magħmula qabel Meta prodotti oriġinarji jitqiegħdu taħt il-kontroll ta’ uffiċċju doganali f'Parti Kontraenti, għandu jkun possibbli li l-prova tal-oriġini oriġinali tiġi ssostitwita b'ċertifikat wieħed jew aktar tal-moviment EUR. 1 jew EUR-MED bl-għan li dawn il-prodotti kollha jew uħud minnhom jintbgħatu x’imkien ieħor f'dik il-Parti Kontraenti. Iċ-ċertifikat(i) sostitut(i) tal-moviment EUR.1 jew EUR-MED għandhom jinħarġu mill-uffiċċju doganali li taħt il-kontroll tiegħu jkunu tqiegħdu l-prodotti. Artikolu 20 Segregazzjoni tal-kontabbiltà 1. Fil-każijiet fejn jinqalgħu spejjeż konsiderevoli jew diffikultajiet materjali għaż-żamma ta' ħażniet separati ta' materjali oriġinarji u materjali mhux oriġinarji li jkunu identiċi u interkambjabbli, l-awtoritajiet doganali jistgħu, fuq talba bil-miktub ta' dawk konċernati, jawtorizzaw li jintuża l-metodu msejjaħ "segregazzjoni tal-kontabbiltà" (minn hawn 'il quddiem imsejjaħ il-"metodu") għall-ġestjoni ta' dawn it-tipi ta' ħażniet. 2. Il-metodu għandu jkun kapaċi jiżgura li, għal perjodu speċifiku ta' referenza, in-numru ta' prodotti miksubin li jkunu jistgħu jitqiesu bħala 'oriġinarji' jkun l-istess bħal dak li kien jinkiseb li kieku kien hemm segregazzjoni fiżika tal-ħażniet. 3. L-awtoritajiet doganali jistgħu jagħmlu l-għoti tal-awtorizzazzjoni msemmija fil-paragrafu 1 suġġett għal kwalunkwe kundizzjoni li titqies xierqa. 4. Il-metodu għandu jiġi applikat, u l-applikazzjoni tiegħu għandha tiġi reġistrata, fuq il-bażi tal-prinċipji ġenerali tal-kontabbiltà applikabbli fil-pajjiż fejn il-prodott kien manifatturat. 5. Il-benefiċjarju tal-metodu jista' jagħmel provi ta' oriġini jew japplika għalihom, skont kif ikun il-każ, għall-kwantità ta' prodotti li jkunu jistgħu jitqiesu bħala oriġinarji. Fuq talba tal-awtoritajiet doganali, il-benefiċjarju għandu jipprovdi stqarrija dwar kif ikunu ġew iġġestiti l-kwantitajiet. 6. L-awtoritajiet doganali għandhom jissorveljaw l-użu li jsir mill-awtorizzazzjoni u jistgħu jirtirawha kulmeta l-benefiċjarju jagħmel użu skorrett mill-awtorizzazzjoni bi kwalunkwe mod jew jonqos milli jissodisfa kwalunkwe mill-kundizzjonijiet l-oħrajn stipulati f'din il-Konvenzjoni. Artikolu 21 Kundizzjonijiet għat-tfassil ta' dikjarazzjoni tal-oriġini jew ta' dikjarazzjoni tal-oriġini EUR-MED 1. Kwalunkwe dikjarazzjoni tal-oriġini jew dikjarazzjoni tal-oriġini EUR-MED kif imsemmi fl-Artikolu 15(1)(c) tista' titfassal: (a) minn esportatur approvat skont it-tifsira tal-Artikolu 22, jew (b) minn kwalunkwe esportatur għal kull konsenja li tkun tikkonsisti f’pakkett jew pakketti li jikkontjenu prodotti oriġinarji li l-valur totali tagħhom ma jkunx aktar minn EUR 6 000. 2. Bla ħsara għall-paragrafu 3, dikjarazzjoni tal-oriġini tista’ tiġi kkumpilata fil-każijiet li ġejjin: (a) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (1) lejn waħda mill-Partijiet Kontraenti l-oħrajn imsemmijin fl-artikolu 3 (1) u: - jekk il-prodotti kkonċernati jkunu jistgħu jitqiesu bħala prodotti li joriġinaw fil-Parti Kontraenti li tkun qed tesporta, fil-Parti Kontraenti li tkun qed timporta jew f'xi waħda mill-Partijiet Kontraenti l-oħrajn imsemmijin fl-Artikolu 3 (1) li magħhom l-akkumulazzjoni tkun applikabbli, mingħajr l-applikazzjoni tal-akkumulazzjoni ma’ materjali li joriġinaw f'waħda mill-Partijiet Kontraenti msemmijin fl-Artikolu 3(2), u li jissodisfaw ir-rekwiżiti l-oħrajn ta’ din il-Konvenzjoni, jew - jekk il-prodotti kkonċernati jkunu jistgħu jitqiesu bħala prodotti li joriġinaw f’waħda mill-Partijiet Kontraenti msemmijin fl-Artikolu 3 (2) li magħhom l-akkumulazzjoni tkun applikabbli, mingħajr l-applikazzjoni tal-akkumulazzjoni ma’ materjali li joriġinaw f’waħda mill-Partijiet Kontraenti msemmijin fl-Artikolu 3, u li jkunu jissodisfaw ir-rekwiżiti l-oħrajn ta’ din il-Konvenzjoni, dment li jkunu nħarġu ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini; (b) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (1) lejn waħda mill-Partijiet Kontraenti msemmijin fl-Artikolu 3 (2) jew minn waħda mill-Partijiet Kontraenti msemmijin fl-Artikolu 3 (2) lejn waħda mill-Partijiet Kontraenti msemmijin fl-Artikolu 3 (1) u - il-prodotti kkonċernati jkunu jistgħu jitqiesu bħala prodotti li joriġinaw fil-Parti Kontraenti li tkun qed tesporta jew fil-Parti Kontraenti li tkun qed timporta, mingħajr l-applikazzjoni tal-akkumulazzjoni ma' materjali li joriġinaw minn waħda mill-Partijiet Kontraenti l-oħrajn, u li jkunu jissodisfaw ir-rekwiżiti l-oħrajn ta' din il-Konvenzjoni, jew - il-prodotti kkonċernati jkunu jistgħu jitqiesu bħala prodotti li joriġinaw f’waħda mill-Partijiet Kontraenti l-oħrajn imsemmijin fl-Artikolu 3, li magħhom l-akkumulazzjoni tkun applikabbli, mingħajr l-applikazzjoni tal-akkumulazzjoni ma’ materjali li joriġinaw f’waħda mill-Partijiet Kontraenti msemmijin fl-Artikolu 3, u li jkunu jissodisfaw ir-rekwiżiti l-oħrajn ta’ din il-Konvenzjoni, dment li jkunu nħarġu ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini. (c) jekk il-prodotti jkunu esportati minn waħda mill-Partijiet kontraenti msemmijin fl-Artikolu 3 (2) lejn waħda mill-Partijiet Kontraenti msemmijin fl-artikolu 3 (2) u - il-prodotti kkonċernati jkunu jistgħu jitqiesu bħala prodotti li joriġinaw fil-Parti Kontraenti li tkun qed tesporta jew fil-Parti Kontraenti li tkun qed timporta, mingħajr l-applikazzjoni tal-akkumulazzjoni ma' materjali li joriġinaw minn waħda mill-Partijiet Kontraenti l-oħrajn, u li jkunu jissodisfaw ir-rekwiżiti l-oħrajn ta' din il-Konvenzjoni, jew - il-prodotti kkonċernati jkunu jistgħu jitqiesu bħala prodotti li joriġinaw f’waħda mill-Partijiet Kontraenti l-oħrajn imsemmijin fl-Artikolu 3, li magħhom l-akkumulazzjoni tkun applikabbli, mingħajr l-applikazzjoni tal-akkumulazzjoni ma’ materjali li joriġinaw f’waħda mill-Partijiet Kontraenti msemmijin fl-Artikolu 3, u li jkunu jissodisfaw ir-rekwiżiti l-oħrajn ta’ din il-Konvenzjoni, dment li jkunu nħarġu ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini. 3. Ċertifikat tal-oriġini EUR-MED jista' jinħareġ jekk il-prodotti kkonċernati jkunu jistgħu jitqiesu bħala prodotti li jkunu joriġinaw mill-Parti Kontraenti li tkun qed tesporta, fil-Parti Kontraenti li tkun qed timporta jew f'waħda mill-Partijiet Kontraenti l-oħrajn imsemmijin fl-Artikolu 3 li magħhom tkun applikabbli l-akkumulazzjoni u li jkunu jissodisfaw ir-rekwiżiti ta' din il-Konvenzjoni, fil-każijiet li ġejjin: (a) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (1) lejn waħda mill-Partijiet Kontraenti l-oħrajn imsemmijin fl-artikolu 3 (1) u: - l-akkumulazzjoni tkun ġiet applikata rigward materjali li jkunu joriġinaw f'waħda jew aktar mill-Partijiet Kontraenti msemmijin fl-Artikolu 3 (2), dment li jkun inħareġ ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini, jew - il-prodotti jkunu jistgħu jintużaw fil-Parti Kontraenti li tkun qed timporta bħala materjali fil-kuntest tal-akkumulazzjoni għall-manifattura ta' prodotti għall-esportazzjoni mill-Parti Kontrenti li tkun qed timporta lejn waħda mill-Partijiet Kontraenti msemmijin fl-Artikolu 3 (2), jew - il-prodotti jkunu jistgħu jiġu esportati mill-ġdid mill-Parti Kontraenti li tkun qed timporta lejn lejn waħda mill-Partijiet Kontraenti msemmijin fl-Artikolu 3 (2); (b) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (1) lejn waħda mill-Partijiet Kontraenti msemmijin fl-Artikolu 3 (2) jew minn waħda mill-Partijiet Kontraenti msemmijin fl-Artikolu 3 (2) lejn waħda mill-Partijiet Kontraenti msemmijin fl-Artikolu 3 (1) u - l-akkumulazzjoni tkun ġiet applikata rigward materjali li jkunu joriġinaw f'waħda jew aktar mill-Partijiet Kontraenti l-oħrajn imsemmijin fl-Artikolu 3, dment li jkun inħareġ ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini, jew - il-prodotti jkunu jistgħu jintużaw fil-Parti Kontraenti li tkun qed timporta bħala materjali fil-kuntest tal-akkumulazzjoni għall-manifattura ta' prodotti għall-esportazzjoni mill-Parti Kontrenti li tkun qed timporta lejn waħda mill-Partijiet Kontraenti l-oħrajn imsemmijin fl-Artikolu 3, jew - il-prodotti jkunu jistgħu jiġu esportati mill-ġdid mill-Parti Kontraenti li tkun qed timporta lejn waħda mill-Partijiet Kontraenti msemmijin fl-Artikolu 3. (c) jekk il-prodotti jkunu esportati minn waħda mill-Partijiet Kontraenti msemmijin fl-Artikolu 3 (2) lejn waħda mill-Partijiet Kontraenti msemmijin fl-Artikolu 3 (2) u - l-akkumulazzjoni tkun ġiet applikata rigward materjali li jkunu joriġinaw f'waħda jew aktar mill-Partijiet Kontraenti l-oħrajn imsemmijin fl-Artikolu 3, dment li jkun inħareġ ċertifikat EUR-MED jew dikjarazzjoni tal-oriġini EUR-MED fil-pajjiż tal-oriġini, jew - il-prodotti jkunu jistgħu jintużaw fil-Parti Kontraenti li tkun qed timporta bħala materjali fil-kuntest tal-akkumulazzjoni għall-manifattura ta' prodotti għall-esportazzjoni mill-Parti Kontrenti li tkun qed timporta lejn waħda mill-Partijiet Kontraenti l-oħrajn imsemmijin fl-Artikolu 3, jew - il-prodotti jkunu jistgħu jiġu esportati mill-ġdid mill-Parti Kontraenti li tkun qed timporta lejn waħda mill-Partijiet Kontraenti msemmijin fl-Artikolu 3. 4. Dikjarazzjoni tal-oriġini EUR-MED għandha jkun fiha waħda mill-istqarrijiet li ġejjin bl-Ingliż: - jekk l-oriġini tkun inkisbet bl-applikazzjoni tal-akkumulazzjoni ma' materjali li jkunu joriġinaw f'waħda jew aktar mill-Partijiet Kontraenti: 'CUMULATION APPLIED WITH ……' (isem il-pajjiż(i)) - jekk l-oriġini tkun inkisbet mingħajr l-applikazzjoni tal-akkumulazzjoni ma' materjali li jkunu joriġinaw f'waħda jew aktar mill-Partijiet Kontraenti: 'NO CUMULATION APPLIED' 5. L-esportatur li jimla dikjarazzjoni tal-oriġini jew dikjarazzjoni tal-oriġini EUR-MED għandu jkun lest jippreżenta fi kwalunkwe waqt, fuq talba tal-awtoritajiet doganali tal-Parti Kontraenti li tkun qed tesporta, id-dokumenti kollha xerqin li jagħtu prova tal-istejtus oriġinarju tal-prodotti kkonċernati kif ukoll tal-issodisfar tar-rekwiżiti l-oħrajn ta' din il-Konvenzjoni. 6. Dikjarazzjoni tal-oriġini jew dikjarazzjoni tal-oriġini EUR-MED għandha timtela mill-esportatur permezz ta' ttajpjar, ittimbrar jew stampar fuq il-fattura, fuq il-karta tal-konsenja jew fuq dokument kummerċjali ieħor, id-dikjarazzjoni, li l-kliem tagħha jidher fl-Annessi IV a u b, billi juża waħda mill-verżjonijiet lingwistiċi stipulati f’dawn l-Annessi u skont id-dispożizzjonijiet tal-liġi nazzjonali tal-pajjiż li jkun qed jesporta. Jekk id-dikjarazzjoni timtela bl-idejn, għandha tinkiteb bil-linka bil-maħlul. 7. Id-dikjarazzjonijiet tal-oriġini u d-dikjarazzjonijiet tal-oriġini EUR-MED għandu jkollhom il-firma oriġinali, bl-idejn, tal-esportatur. Madanakollu, esportatur approvat fis-sens tal-Artikolu 22 mhux mitlub jiffirma tali dikjarazzjonijiet dment li jkun forna lill-awtoritajiet doganali tal-Parti Kontraenti li tkun qed tesporta impenn bil-miktub li jaċċetta r-responsabbiltà sħiħa għal kwalunkwe dikjarazzjoni tal-oriġini li tkun tidentifikah daqslikieku kien iffirmaha bl-idejn. 8. Dikjarazzjoni tal-oriġini jew dikjarazzjoni tal-oriġini EUR-MED tista’ tiġi kkumpilata mill-esportatur meta l-prodotti li jkollhom x’jaqsmu mad-dikjarazzjoni jiġu esportati, jew wara l-esportazzjoni bil-kundizzjoni li tiġi ppreżentata fil-pajjiż li jkun qed jimporta mhux aktar tard minn sentejn wara l-importazzjoni tal-prodotti li jkollha x'taqsam magħhom. Artikolu 22 Esportatur approvat 1. L-awtoritajiet doganali tal-Parti Kontraenti tal-esportazzjoni jistgħu jawtorizzaw lil kwalunkwe esportatur (minn issa ’l quddiem imsejjaħ 'esportatur approvat') li jagħmel konsenji spissi ta’ prodotti b'konformità mad-dispożizzjonijiet ta' din il-Konvenzjoni biex jimla dikjarazzjonijiet tal-oriġini jew dikjarazzjonijiet tal-oriġini EUR-MED irrispettivament mill-valur tal-prodotti kkonċernati. Esportatur li jfittex din it-tip ta' awtorizzazzjoni għandu joffri, b'tali mod li jissodisfa lill-awtoritajiet doganali, il-garanziji kollha meħtiġin sabiex dawn jivverifikaw l-istejtus oriġinarju tal-prodotti kif ukoll jivverifikaw l-issodisfar tar-rekwiżiti l-oħrajn ta' din il-Konvenzjoni 2. L-awtoritajiet doganali jistgħu jagħtu l-istejtus ta’ esportatur approvat taħt il-kundizzjonijiet kollha li jqisu xerqin. 3. L-awtoritajiet doganali għandhom jagħtu lill-esportatur approvat numru tal-awtorizzazzjoni doganali li għandu jidher fuq id-dikjarazzjoni tal-oriġini jew fuq id-dikjarazzjoni tal-oriġini EUR-MED. 4. L-awtoritajiet doganali għandhom jissorveljaw l-użu tal-awtorizzazzjoni mill-esportatur approvat. 5. L-awtoritajiet doganali jistgħu jirtiraw l-awtorizzazzjoni f’kull ħin. Għandhom jagħmlu dan meta l-esportatur approvat ma jkunx għadu joffri l-garanziji msemmijin fil-paragrafu 1, ma jkunx għadu jissodisfa l-kundizzjonijiet imsemmijin fil-paragrafu 2 jew meta jkun b’xi mod ieħor jagħmel użu ħażin mill-awtorizzazzjoni. Artikolu 23 Validità tal-prova tal-oriġini 1. Prova tal-oriġini għandha tkun valida għal erba' xhur mid-data tal-ħruġ fil-Parti Kontraenti li tkun qed tesporta, u għandha tkun ipreżentata matul il-perjodu msemmi lill-awtoritajiet doganali tal-Parti Kontraenti li tkun qed timporta. 2. Provi tal-oriġini li jkunu ppreżentati lill-awtoritajiet doganali tal-Parti Kontraenti li tkun qed timporta wara d-data finali għall-preżentazzjoni kif speċifikata fil-paragrafu 1 jistgħu jintlaqgħu bil-għan li jkun applikat trattament preferenzali, meta n-nuqqas li jkunu ppreżentati dawn id-dokumenti sad-data finali ffissata jkun seħħ minħabba ċirkustanzi eċċezzjonali. 3. F’każijiet oħrajn ta’ preżentazzjoni tard, l-awtoritajiet doganali tal-Parti Kontraenti li tkun qed timporta jistgħu jaċċettaw il-provi tal-oriġini fejn il-prodotti jkunu ġew sottomessi qabel id-data finali msemmija. Artikolu 24 Sottomissjoni ta’ prova tal-oriġini Għandhom jiġu ppreżentati provi tal-oriġini lill-awtoritajiet doganali tal-Parti Kontraenti li tkun qed timporta skont il-proċeduri applikabbli f’dak il-pajjiż. L-awtoritajiet imsemmijin jistgħu jitolbu traduzzjoni ta' prova tal-oriġini u jistgħu wkoll jitolbu li d-dikjarazzjoni tal-importazzjoni tkun akkumpanjata b'dikjarazzjoni mill-importatur li l-prodotti jkunu jissodisfaw il-kundizzjonijiet meħtiġin għall-implimentazzjoni tal-Ftehim rilevanti. Artikolu 25 Importazzjoni f'aktar minn darba Meta, fuq talba tal-importatur u taħt il-kundizzjonijiet stipulati mill-awtoritajiet doganali tal-pajjiż tal-Parti Kontraenti li tkun qed timporta, jiġu importati f'aktar minn darba prodotti żarmati jew mhux armati fis-sens tar-Regola Ġenerali 2(a) tar-Sistema Armonizzata li jaqgħu fit-Taqsimiet XVI u XVII jew taħt l-intestaturi 7308 u 9406 tas-Sistema Armonizzata, għandha tiġi ppreżentata prova waħda tal-oriġini għal tali prodotti lill-awtoritajiet doganali mal-ewwel importazzjoni. Artikolu 26 Eżenzjonijiet mill-prova tal-oriġini 1. Il-prodotti mibgħutin bħala pakketti żgħar minn persuni privati lil persuni privati jew li jkunu jagħmlu parti mill-valiġġa personali ta' vjaġġaturi għandhom jiġu ammessi bħala prodotti oriġinarji mingħajr ma tkun meħtieġa l-preżentazzjoni ta' prova tal-oriġini, sakemm tali prodotti ma jkunux importati permezz tal-kummerċ u jkunu ġew iddikjarati bħala li jissodisfaw ir-rekwiżiti ta' din il-Konvenzjoni u fejn ma jkun hemm l-ebda dubju dwar il-veraċità ta' tali dikjarazzjoni. Fil-każ ta’ prodotti li jintbagħtu bil-posta, din id-dikjarazzjoni tista’ ssir fuq id-dikjarazzjoni tad-dwana CN22/CN23 jew fuq folja tal-karta annessa ma’ dak id-dokument. 2. Importazzjonijiet li huma fuq bażi okkażjonali u li jikkonsistu biss minn prodotti għall-użu personali ta’ min jirċevihom jew tal-vjaġġaturi jew il-familji tagħhom m’għandhomx jitqiesu bħala importazzjonijiet permezz tal-kummerċ jekk ikun ċar min-natura u mill-kwantità tal-prodotti li ma jkun hemm l-ebda għan kummerċjali. 3. Barra minn hekk, il-valur totali ta’ dawn il-prodotti m'għandux jaqbeż il-EUR 500 fil-każ ta’ pakketti zgħar jew ta’ EUR.1,200 fil-każ ta’ prodotti li jkunu parti mill-valiġġi personali ta’ vjaġġaturi. Artikolu 27 Dokumenti ta’ sostenn Id-dokumenti msemmijin fl-Artikoli 16(3) u 21(5) użati bil-għan li jippruvaw li l-prodotti koperti b'ċertifikat tal-moviment EUR.1 jew EUR-MED jew b'dikjarazzjoni tal-oriġini jew b'dikjarazzjoni tal-oriġini EUR-MED ikunu jistgħu jitqiesu bħala prodotti oriġinarji f'Parti Kontraenti u li jkunu jissodisfaw ir-rekwiżiti l-oħrajn ta’ din il-Konvinzjoni jistgħu jikkonsistu inter alia f’dan li ġej: (a) prova diretta tal-ipproċessar imwettaq mill-esportatur jew mill-fornitur sabiex jakkwista l-oġġetti kkonċernati, li jkunu jinsabu, pereżempju, fil-kontijiet tiegħu jew fiż-żamma tal-kotba interni tiegħu; (b) dokumenti li jagħtu prova tal-istejtus oriġinarju tal-materjali użati, maħruġin jew magħmulin fil-Parti Kontraenti rilevanti meta dawn id-dokumenti jintużaw skont il-liġi nazzjonali; (c) dokumenti li jagħtu prova li x-xogħol jew l-ipproċessar tal-materjali fil-Parti Kontraenti rilevanti, maħruġin jew magħmulin fil-Parti Kontraenti rilevanti, fejn dawn id-dokumenti jintużaw skont il-liġi nazzjonali; (d) ċertifikati tal-moviment EUR.1 jew EUR-MED jew dikjarazzjonijiet tal-oriġini jew dikjarazzjonijiet tal-oriġini EUR-MED li jippruvaw l-istejtus oriġinarju tal-materjali użati, maħruġin jew magħmulin fil-Partijiet Kontraenti skont din il-Konvenzjoni; (e) evidenza xierqa dwar ix-xogħol jew l-ipproċessar li jkunu twettqu barra mill-Parti Kontraenti rilevanti skont l-Artikolu 11, li tagħti prova li r-rekwiżiti ta’ dak l-Artikolu jkunu ġew issodisfati. Artikolu 28 Żamma tal-prova tal-oriġini u tad-dokumenti ta’ sostenn 1. L-esportatur li japplika għall-ħruġ ta' ċertifikat tal-moviment EUR.1 jew EUR-MED għandu jżomm id-dokumenti msemmijin fl-Artikolu 16(3) għal mill-anqas tliet snin. 2. L-esportatur li jfassal dikjarazzjoni tal-oriġini jew dikjarazzjoni tal-oriġini EUR-MED għandu jżomm kopja ta' din id-dikjarazzjoni tal-oriġini kif ukoll tad-dokumenti msemmijin fl-Artikolu 21(5) għal mill-anqas tliet snin. 3. L-awtoritajiet doganali tal-Parti Kontraenti li tkun qed tesporta li joħorġu ċertifikat tal-moviment EUR.1 jew EUR-MED għandhom iżommu d-dokumenti msemmijin fl-Artikolu 16(2) għal mill-anqas tliet snin. 4. L-awtoritajiet doganali tal-Parti Kontraenti li tkun qed timporta għandhom iżommu għal mill-anqas tliet snin iċ-ċertifikati tal-moviment EUR.1 u EUR-MED kif ukoll id-dikjarazzjonijiet tal-oriġini u d-dikjarazzjonijiet tal-oriġini EUR-MED li jkunu ġew ippreżentati lilhom. Artikolu 29 Diskrepanzi u żbalji formali 1. L-iskoperta ta’ diskrepanzi żgħar bejn dikjarazzjonijiet magħmulin fil-provi tal-oriġini u dawk magħmulin fid-dokumenti ppreżentati lill-uffiċċju doganali bil-għan li jsiru l-formalitajiet biex jiġu importati l-prodotti ma jagħmlux ipso facto l-prova tal-oriġini nulla u mhux valida jekk ikun stabbilit li dan id-dokument ikun jikkorrispondi għall-prodotti ppreżentati. 2. Żbalji formali ovvji bħalma huma żbalji tal-ittajpjar fuq prova tal-oriġini m’għandhomx iwasslu sabiex dan id-dokument jiġi rrifjutat jekk dawn l-iżbalji ma jkunux tali li joħolqu dubji rigward il-korrettezza tad-dikjarazzjonijiet li jkun hemm f’dan id-dokument. Artikolu 30 Ammonti espressi f’ewro 1. Għall-applikazzjoni tad-dispożizzjonijiet tal-Artikolu 21(1)(b) u tal-Artikolu 26(3) f'każijiet fejn il-prodotti jkunu fatturati f'valuta li mhix l-ewro, l-ammont fil-valuti nazzjonali tal-Partijiet Kontraenti li jkunu ekwivalenti għall-ammonti espressi f'ewro għandhom jiġu ffissati kull sena minn kull wieħed mill-pajjiżi kkonċernati. 2. Kunsinna għandha tibbenefika mid-dispożizzjonijiet tal-Artikolu 21(1)(b) jew tal-Artikolu 26(3) b’referenza għall-valuta li fiha tkun imfassla l-fattura, skont l-ammont stabbilit mill-pajjiż ikkonċernat. 3. L-ammonti li għandhom jintużaw f’kull valuta nazzjonali partikulari għandhom ikunu ekwivalenti f’dik il-valuta għall-ammonti espressi f’ewro hekk kif kienu fl-ewwel ġurnata tax-xogħol tax-xahar ta’ Ottubru. L-ammonti għandhom jiġu kkomunikati lill-Kummissjoni Ewropea sal-15 ta’ Ottubru u għandhom japplikaw mill-1 ta’ Jannar tas-sena ta’ wara. Il-Kummissjoni Ewropea għandha tinnotifika lill-pajjiżi kollha kkonċernati bl-ammonti rilevanti. 4. Pajjiż jista’ jaqta' għad-dritt 'l isfel jew 'il fuq l-ammont li jirriżulta mill-konverżjoni għall-valuta nazzjonali tiegħu ta’ ammont espress f’ewro. L-ammont maqtugħ għad-dritt ma jistax ivarja aktar minn 5 % mill-ammont li jirriżulta mill-konverżjoni. Pajjiż jista' jżomm bla ma jibdel l-ekwivalenti tal-valuta nazzjonali tiegħu ta' ammont espress f'ewro jekk, fiż-żmien tal-aġġustament annwali previst fil-paragrafu 3, il-konverżjoni ta' dak l-ammont, qabel ma jsir il-qtugħ għad-dritt, tirriżulta f'żieda ta' anqas minn 15 % fl-ekwivalenti fil-valuta nazzjonali. L-ewkivalenti tal-valuta nazzjonali jista' tinżamm mhux mibdul jekk il-konverżjoni tirriżulta fi tnaqqis f'dak il-valur ekwivalenti. 5. L-ammonti espressi f’ewro għandhom jiġu rriveduti mill-Kumitat Konġunt fuq talba ta' kwalunkwe Parti Kontraenti. Meta jwettaq din ir-reviżjoni, il-Kumitat Konġunt għandu jqis sa liema punt ikun mixtieq li jkunu ppriservati f’termini reali l-effetti tal-limiti kkonċernati. Għal dan il-għan, jista’ tiddeċiedi li jimmodifika l-ammonti espressi f’ewro. TITOLU VIARRANĠAMENTI GĦAL KOPERAZZJONI AMMINISTRATTIVA Artikolu 31 Koperazzjoni amministrattiva 1. L-awtoritajiet doganali tal-Partijiet Kontraenti għandhom jipprovdu lil xulxin, permezz tal-Kummissjoni Ewropea, b’kampjuni tal-impressjonijiet tat-timbri użati fl-uffiċċji doganali tagħhom għall-ħruġ taċ-ċertifikati tal-moviment EUR.1 u EUR-MED, flimkien mal-indirizzi tal-awtoritajiet doganali responsabbli mill-verifikazzjoni ta' dawk iċ-ċertifikati, tad-dikjarazzjonijiet tal-oriġini u tad-dikjarazzjonijiet tal-oriġini EUR-MED. 2. Sabiex tkun żgurata l-applikazzjoni xierqa ta’ din il-Konvenzjoni, il-Partijiet Kontraenti għandhom jgħinu lil xulxin, permezz tal-amministrazzjonijiet doganali kompetenti, fil-kontroll tal-awtentiċità taċ-ċertifikati tal-moviment EUR.1 u EUR-MED, tad-dikjarazzjonijiet tal-oriġini u tad-dikjarazzjonijiet tal-oriġini EUR-MED u tal-eżattezza tat-tagħrif mogħti f’dawn id-dokumenti. Artikolu 32 Verifikazzjoni tal-provi tal-oriġini 1. Il-verifikazzjonijiet sussegwenti tal-provi tal-oriġini għandhom jitwettqu b’mod każwali jew kulmeta l-awtoritajiet doganali tal-Parti Kontraenti li tkun qed timporta jkollhom dubji raġonevoli dwar l-awtentiċità ta’ tali dokumenti, dwar l-istejtus oriġinarju tal-prodotti kkonċernati jew dwar l-issodisfar tar-rekwiżiti l-oħrajn ta’ din il-Konvenzjoni. 2. Għall-finijiet tal-implementazzjoni tad-dispożizzjonijiet tal-paragrafu 1, l-awtoritajiet doganali tal-Parti Kontraenti li tkun qed timporta għandhom jagħtu lura ċ-ċertifikat tal-moviment EUR.1 jew EUR-MED u l-fattura, jekk tkun ġiet ippreżentata, id-dikjarazzjoni tal-oriġini jew id-dikjarazzjoni tal-oriġini EUR-MED, jew kopja ta' dawn id-dokumenti, lill-awtoritajiet doganali tal-Parti Kontraenti li tkun qed tesporta filwaqt li jagħtu, fejn ikun xieraq, ir-raġunijiet għat-talba għal verifikazzjoni. Kwalunkwe dokumenti u tagħrif miksubin li jissuġġerixxu li t-tagħrif mogħti fil-prova tal-oriġini jkun żbaljat għandu jintbagħat biex isostni t-talba għal verifikazzjoni. 3. Il-verifikazzjoni għandha ssir mill-awtoritajiet doganali tal-Parti Kontraenti li tkun qed tesporta. Għal dan il-għan, għandu jkollhom id-dritt li jitolbu kwalunkwe prova u li jwettqu kwalunkwe spezzjoni tal-kontijiet tal-esportatur jew li jagħmlu kwalunkwe kontroll ieħor meqjus xieraq. 4. Jekk l-awtoritajiet doganali tal-Parti Kontraenti li tkun qed timporta jiddeċiedu li jissospendu l-għoti tat-trattament preferenzjali lill-prodotti kkonċernati waqt li jkunu qegħdin jistennew ir-riżultati tal-verifikazzjoni, l-importatur għandu jkun offrut il-possibbiltà li l-prodotti jinħarġu soġġetti għal kwalunkwe miżuri ta’ prekawzjoni kkunsidrati meħtiġin. 5. L-awtoritajiet doganali li jitolbu l-verifikazzjoni għandhom ikunu infurmati bir-riżultati tagħha malajr kemm jista' jkun. Dawn ir-riżultati għandhom jindikaw b'mod ċar jekk id-dokumenti jkunux awtentiċi u jekk il-prodotti kkonċernati jkunux jistgħu jitqiesu bħala prodotti li joriġinaw f'waħda mill-Partijiet Kontraenti u jekk ikunux jissodisfaw ir-rekwiżiti l-oħrajn ta' din il-Konvenzjoni. 6. Jekk fil-każijiet ta' dubju raġonevoli ma jkunx hemm tweġiba fi żmien għaxar xhur mid-data tat-talba għal verifikazzjoni jew jekk it-tweġiba ma jkunx fiha tagħrif suffiċjenti sabiex tiġi ddeterminata l-awtentiċità tad-dokument inkwistjoni jew sabiex tiġi ddeterminata l-oriġini vera tal-prodotti, l-awtoritajiet doganali li jressqu t-talba għandhom, ħlief f'ċirkostanzi eċċezzjonali, jirrifjutaw id-dritt għall-preferenzi. Artikolu 33 Soluzzjoni tat-tilwim Fejn iqumu tilwimiet b'rabta mal-proċeduri ta' verifikazzjoni tal-Artikolu 32 li ma jkunux jistgħu jissolvew bejn l-awtoritajiet doganali li jkunu qed jitolbu l-verifikazzjoni u l-awtoritajiet doganali li jkunu responsabbli milli jwettqi din il-verifikazzjoni, għandhom jitressqu quddiem il-korp bilaterali stabbilit mill-ftehim rilevanti. Fejn iqumu tilwimiet li ma jkunux marbutin mal-proċeduri tal-verifikazzjoni tal-Artikolu 32 b'rabta mal-interpretazzjoni ta' din il-Konvenzjoni, għandhom jitressqu lill-Kumitat Konġunt. Fil-każijiet kollha r-riżoluzzjoni ta' tilwimiet bejn l-importatur u l-awtoritajiet doganali tal-Parti Kontraenti li tkun qed timporta għandha sseħħ taħt il-leġiżlazzjoni ta' dak il-pajjiż. Artikolu 34 Penali Għandhom jiġu imposti penali fuq kull persuna li tfassal, jew tikkaġuna t-tfassil, ta’ dokument li jkun fih tagħrif mhux korrett bil-għan li jinkiseb trattament preferenzjali għal prodotti. Artikolu 35 Żoni liberi 1. Il-Partijiet Kontraenti għandhom jieħdu l-passi kollha meħtiġin sabiex jiżguraw li prodotti nnegozjati taħt il-kopertura ta’ prova tal-oriġini li waqt it-trasport jużaw żona libera li tkun tinsab fit-territorju tagħhom, ma jinbidlux b’oġġetti oħrajn u li ma jsirilhom xejn għajr xogħlijiet normali maħsubin biex ma jħalluhomx jitħassru. 2. B'deroga mill-paragrafu 1, meta prodotti li joriġinaw minn Parti Kontraenti jiġu importati f'żona libera taħt il-kopertura ta' prova tal-oriġini u jgħaddu minn trattament jew ipproċessar, l-awtoritajiet ikkonċernati għandhom joħorġu ċertifikat tal-moviment EUR.1 jew EUR-MED ġdid fuq talba tal-esportatur, jekk it-trattament jew l-ipproċessar li jkunu għaddew minnu jkun konformi mad-dispożizzjonijiet ta' din il-Konvenzjoni. ANNESS I NOTI INTRODUTTORJI GħAL-LISTA FL-ANNESS II Nota 1: Il-lista telenka l-kundizzjonijiet meħtiġin għall-prodotti kollha li għandhom jitqiesu bħala maħdumin jew ipproċessati biżżejjed skont it-tifsira tal-Artikolu 5 tal-Appendiċi I ta' mal-Konvenzjoni. Nota 2: 2.1. L-ewwel żewġ kolonni fil-lista jiddeskrivu l-prodott miksub. L-ewwel kolonna tagħti n-numru tal-intestatura jew in-numru tal-kapitolu użat fis-Sistema Armonizzata u t-tieni kolonna tagħti d-deskrizzjoni tal-prodotti użati f'dik is-sistema għal dik l-intestatura jew dak il-kapitolu. Għal kull partita fl-ewwel żewġ kolonni, hemm speċifikata regola fil-kolonna 3 jew fil-kolonna 4. Fejn, f’xi każijiet, il-partita fl-ewwel kolonna tkun ippreċeduta minn "ex", dan ifisser li r-regoli fil-kolonna 3 jew fil-kolonna 4 jkunu japplikaw biss għall-parti ta’ dik l-intestatura kif deskritt fil-kolonna 2. 2.2. Fejn diversi numri ta’ intestatura jkunu miġburin flimkien fil-kolonna 1 jew meta jingħata numru ta’ kapitolu u għalhekk id-deskrizzjoni tal-prodotti fil-kolonna 2 tingħata f’termini ġenerali, ir-regoli ta’ ħdejha fil-kolonna 3 jew fil-kolonna 4 jkunu japplikaw għall-prodotti kollha li, fis-Sistema Armonizzata, huma kklassifikati taħt l-intestaturi tal-kapitolu jew fi kwalunkwe waħda mill-intestaturi miġburin flimkien fil-kolonna 1. 2.3. Fejn ikun hemm regoli differenti fil-lista li japplikaw għal prodotti differenti f’intestatura, kull inċiż ikun fih id-deskrizzjoni ta’ dik il-parti tal-intestatura koperta mir-regoli ta’ maġenbha fil-kolonna 3 jew fil-kolonna4. 2.4. Fejn, għal partita fl-ewwel żewġ kolonni, ikun hemm regola speċifikata kemm fil-kolonna 3 kif ukoll fil-kolonna 4, l-esportatur jista' jagħżel li japplika r-regola stabbilita fil-kolonna 3 jew dik stabbilita fil-kolonna 4. Jekk ma tingħata l-ebda regola tal-orġini fil-kolonna 4, għandha tiġi applikata r-regola stabbilita fil-kolonna 3. Nota 3: 3.1. Id-dispożizzjonijiet tal-Artikolu 5 tal-Appendiċi I ta' ma' din il-Konvenzjoni, dwar prodotti li jkunu kisbu stejtus tal-oriġini li jkunu użati fil-manifattura ta’ prodotti oħrajn, għandhom japplikaw irrispettivament minn jekk l-istejtus ikunx inkiseb fil-fabbrika fejn jintużaw dawn il-prodotti jew f’fabbrika oħra f’Parti Kontraenti. Eżempju: Magna tal-intestatura 8407, li għaliha r-regola tgħid li l-valur tal-materjali mhux oriġinarji li jistgħu jiġu inkorporati ma jistax ikun aktar minn 40 % tal-prezz mill-fabbrika, hija magħmula minn "liga tal-azzar oħra ffurmata b’mod mhux irfinut fil-forġa" tal-intestatura ex 7224. Jekk dan ix-xogħol tal-forġa jkun sar fl-Unjoni Ewropea minn ingott mhux oriġinarju, ikun diġà kiseb stejtus oriġinarju permezz tar-regola tal-intestatura ex 7224 fil-lista. Ix-xogħol tal-forġa jista’ mbagħad jgħodd bħala oriġinarju fil-kalkolu tal-valur għall-magna, irrispettivament minn jekk tkunx ġiet prodotta fl-istess fabbrika jew f’fabbrika oħra fl-Unjoni Ewropea. Il-valur tal-ingott mhux oriġinarju għalhekk ma jitqiesx meta jkun qiegħed jingħadd il-valur ta’ materjali mhux oriġinarji użati. 3.2. Ir-regola fil-lista tirrappreżenta l-ammont minimu ta’ xogħol jew ipproċessar meħtieġ, u t-twettiq ta’ aktar ħidma jew ipproċessar ukoll jagħti stejtus oriġinarju; min-naħa l-oħra, it-twettiq ta’ anqas xogħol jew ipproċessar ma jistax jagħti stejtus oriġinarju. Għaldaqstant, jekk regola tistipula li materjal mhux oriġinarju, f'ċertu livell tal-manifattura, jista' jintuża, l-użu ta' dan it-tip ta' materjal fi stadju aktar bikri tal-manifattura huwa permess, u l-użu ta' dan it-tip ta' materjal fi stadju aktar 'il quddiem mhux. 3.3. Bla ħsara għan-Nota 3.2, meta regola tuża l-espressjoni "Manifattura minn materjali ta’ kwalunkwe intestatura", allura jistgħu jintużaw materjali ta’ kwalunkwe intestatura/i (anke materjali tal-istess deskrizzjoni u intestatura bħall-prodott), soġġetti, madankollu, għal xi limitazzjonijiet speċifiċi li jista’ jkun hemm fir-regola. Madankollu, l-espressjoni “Manifattura minn materjali ta’ kwalunkwe intestatura, inklużi materjali oħra taħt l-intestatura ...” jew “Manifattura minn materjali ta’ kwalunkwe intestatura, inklużi materjali oħra taħt l-istess intestatura tal-prodott” tfisser li jistgħu jintużaw materjali ta’ kwalunkwe intestatura, ħlief dawk bl-istess deskrizzjoni tal-prodott kif tidher fil-kolonna 2 tal-lista. 3.4. Meta regola fil-lista tispeċifika li prodott ikun jista’ jiġi fabbrikat minn aktar minn materjal wieħed, dan ifisser li jistgħu jintużaw materjal wieħed jew aktar. Ma tirrikjedix li jintużaw kollha. Eżempju: Ir-regola għat-tessuti tal-intestaturi minn 5208 sa 5212 tipprovdi li jistgħu jintużaw fibri naturali u li materjali kimiċi, fost materjali oħra, jistgħu jintużaw ukoll. Dan ma jfissirx li għandhom jintużaw it-tnejn li huma; huwa possibbli li jintuża wieħed jew l-ieħor, jew it-tnejn. 3.5. Fejn regola fil-lista tispeċifika li prodott għandu jkun manifatturat minn xi materjal partikolari, din il-kundizzjoni ma timpedixxix l-użu ta' materjali oħrajn li, minħabba n-natura inerenti tagħhom, ma jistgħux jissodisfaw ir-regola. (Ara wkoll in-Nota 6.2 hawn taħt fir-rigward tat-tessuti). Eżempju: Ir-regola dwar ikel ippreparat taħt l-intestatura 1904, li teskludi speċifikament l-użu taċ-ċereali jew prodotti derivati minnhom, ma timpedix l-użu ta’ melħ minerali, kimiki u addittivi oħrajn li ma humiex prodotti miċ-ċereali. Madankollu, dan ma japplikax għal prodotti li, għalkemm ma jistgħux jiġu fabbrikati mill-materjali partikolari speċifikati fil-lista, jistgħu jiġu prodotti minn materjal tal-istess natura fi stadju aktar bikri tal-fabbrikazzjoni. Eżempju Fil-każ ta’ oġġett ta’ lbies tal-ex Kapitolu 62 magħmul minn materjali mhux minsuġin, jekk huwa permess biss l-użu ta’ ħjut mibrumin mhux oriġinarji għal din il-klassi ta’ oġġett, mhux possibbli li tibda minn drapp mhux minsuġ - anki jekk drappijiet mhux minsuġin ma jistgħux, normalment, isiru minn ħjut mibrumin. F’każijiet bħal dawn, il-materjal tal-bidu, normalment, ikun l-istadju ta’ qabel il-ħjut mibrumin – jiġifieri, l-istadju tal-fibri. 3.6. Fejn, f’regola fil-lista, jingħataw żewġ perċentwali għall-valur massimu ta’ materjali mhux oriġinarji li jistgħu jintużaw, allura dawn il-perċentwali ma jistgħux jingħaddu flimkien. Fi kliem ieħor, il-valur massimu tal-materjali mhux oriġinarji kollha użati ma jista’ qatt jaqbeż l-ogħla tal-perċentwali mogħtijin. Barra minn hekk, il-perċentwali individwali ma jistgħux jinqabżu, fir-rigward tal-materjali partikulari li għalihom ikunu japplikaw. Nota 4: 4.1. It-terminu "fibri naturali" huwa użat fil-lista biex jirreferi għal fibri li mhumiex fibri artifiċjali jew sintetiċi. Huwa limitat għall-istadju ta’ qabel ma jinbarmu l-fibri, inkluż l-iskart u, sakemm ma jkunx speċifikat mod ieħor, jinkludi fibri li jkunu ġew imqardxin, mimxutin jew ipproċessati b’xi mod ieħor iżda mhux mibrumin. 4.2. It-terminu "fibri naturali" jinkludi krin tal-intestatura 0511, għażel tal-intestaturi 5002 u 5003, kif ukoll fibri tas-suf u xagħar fin jew aħrax tal-annimali tal-intestaturi minn 5101 sa 5105, fibri tal-qoton tal-intestaturi minn 5201 sa 5203, u fibri veġetali oħrajn tal-intestaturi minn 5301 sa 5305. 4.3. It-terminu "polpa tat-tessuti", "materjali kimiċi" u "materjali li minnhom issir il-karta" huma użati fil-lista biex jiddeskrivu l-materjali, li mhumiex klassifikati fil-Kapitoli minn 50 sa 63, li jistgħu jintużaw biex għall-manifattura ta' fibri jew ħjut artifiċjali, sintetiċi jew tal-karta. 4.4. It-terminu "fibri bażiċi magħmulin mill-bniedem" huwa użat fil-lista biex jirreferi għal filament tow sintetiku jew artifiċjali, fibri bażiċi jew skart, tal-intestaturi minn 5501 sa 5507. Nota 5: 5.1. Meta, għal prodott partikolari fil-lista, issir referenza għal din in-Nota, il-kundizzjonijiet stabbiliti fil-kolonna 3 m’għandhomx jiġu applikati għal xi materjali tat-tessuti bażiċi użati fil-manifattura ta’ dan il-prodott u li, meta jittieħdu flimkien, ikunu jirrappreżentaw 10 % jew anqas tal-piż totali tal-materjali bażiċi tat-tessuti kollha użati. (Ara wkoll in-Noti 5.3 u 5.4). 5.2. Madankollu, it-tolleranza msemmija fin-Nota 5.1 tista’ tiġi applikata biss għal prodotti mħalltin li jkunu saru minn żewġ materjali bażiċi tat-tessuti jew aktar. Dawn li ġejjin huma l-materjali bażiċi tat-tessuti: - l-għażel, - is-suf, - ix-xagħar oħxon tal-annimali, - ix-agħar fin tal-annimali, - il-krin, - il-qoton, - il-materjal li minnu ssir il-karta, u l-karta, - il-kittien, - il-qanneb veru, - il-ġuta jew fibri tessili oħrajn tat-tilju, - is-sisal u fibri tessili oħrajn tal-familja Agave, - il-ġewż tal-indi, l-abaka, ir-ramie u l-fibri veġetali oħrajn tal-insiġ, - il-filamenti sintetiċi magħmulin mill-bniedem, - il-filamenti artifiċjali magħmulin mill-bniedem, - il-filamenti li minnhom jgħaddi l-kurrent, - il-fibri prinċipali sintetiċi tal-polypropylene magħmulin mill-bniedem, - il-fibri prinċipali sintetiċi tal-polyester magħmulin mill-bniedem, - il-fibri prinċipali sintetiċi tal-polyamide magħmulin mill-bniedem, - il-fibri prinċipali sintetiċi tal-polyacrylonitrile magħmulin mill-bniedem, - il-fibri prinċipali sintetiċi tal-polyamide magħmulin mill-bniedem, - il-fibri prinċipali sintetiċi tal-polytetrafluoroethylene magħmulin mill-bniedem, - il-fibri prinċipali sintetiċi tal-poly(phenylene sulphide) magħmulin mill-bniedem, - il-fibri prinċipali sintetiċi tal-poly(vinyl chloride) magħmulin mill-bniedem, - il-fibri prinċipali sintetiċi oħra magħmulin mill-bniedem, - il-fibri prinċipali sintetiċi tal-visk magħmulin mill-bniedem, - fibri artifiċjali oħrajn magħmuli